Netizen desak Al Jazeera mohon maaf laporan ‘sampah’

BANGI, 14 Zulkaedah 1441H, Isnin – Facebook Al Jazeera menjadi medan netizen melepaskan geram selepas agensi berita media antarabangsa itu mengambil ‘jalan selamat’ menutup ruang komen di Youtube berhubung laporan bertajuk ‘Locked Up in Malaysia’s Lockdown’.

Laporan dokumentari Al Jazeera berdurasi 25 minit 50 saat itu mendakwa, terdapat isu perkauman di negara ini ketika mengendalikan pandemik COVID-19.

Video yang disiarkan di saluran rasmi Youtube Al Jazeera English kelmarin turut mencetuskan kemarahan rakyat di negara ini.

Tinjauan Ismaweb.net mendapati, rata-rata pengguna Facebook mendesak, Al Jazeera segera memohon maaf kepada rakyat Malaysia atas dakwaan perkauman yang dilemparkan.

Menerusi ruang komen Facebook Al Jazeera, pengguna media sosial dikenali Mohd Naharrudin Ibnu Megat menggesa, media antarabangsa itu mendidik semula wartawan mereka sebelum menyampaikan maklumat.

“Pertama, selidik secara menyeluruh setiap maklumat yang diterima sebelum menerbitkannya. Kedua, sentiasa mendengar dari dua pihak yang terlibat dalam berita yang konflik, bukan satu pihak (terutamanya pendatang tanpa izin? Serius?)

“Adakah anda benar-benar menganggap pendatang tanpa izin menderita di sini? Datang sini lakukan wawancara tentang bagaimana buruknya pendatang asing mempengaruhi Malaysia dan cuba menemu ramah orang tempatan di sini .. satu pihak. Lihat bagaimana keadaannya,” tulis beliau.

Sementara Ivan Lim pula meminta, Al Jazeera melaporkan fakta dan tidak menghina kerajaan Malaysia dalam menangani COVID-19 dengan mereka cerita palsu.

“Kami rakyat Malaysia menuntut permohonan maaf kerana melaporkan tuduhan palsu berhubung layanan buruk kerajaan terhadap pendatang,” demikian pula tuntut Hafiz Hilmi Md Rijani.

Selain itu, John Wick juga menuntut Al Jazeera meminta maaf kepada Malaysia kerana membuat berita palsu mengenai negara ini dalam memerangi COVID-19

“…Al Jazeera tidak tahu mengenai Malaysia, kamu hanya mahu TV kamu popular dan bukannya membuat berita benar,” katanya.

Syazwan Hatta pula secara sinis meminta Al Jazeera tidak cemburu cara rakyat Malaysia menangani masalah pandemik global dengan menyebarkan berita palsu dan ‘sampah’.

Farah Nadia Abdul Razak mahu agensi berita itu membuat perbandingan dengan layanan diberikan kepada pendatang asing di negara lain ketika menghadapi pandemik COVID-19 ini.

“Cuba tengok sikit negara lain boleh layan macam ini ke bagi tempat tinggal makan percuma, negara lain pasti kena hantar balik terus tahu,” katanya.


Peruntukan khas wajar tangani kekurangan 20,000 guru

BANGI, 10 Rabiulawal 1445H, Selasa – Kerajaan Malaysia Madani wajar menyediakan peruntukan khas bagi tujuan lantikan guru secara ‘one off’ dalam usaha menyelesaikan kekurangan 20,000 guru di negara ini.

Pensyarah Pusat Kajian Kepelbagaian Pendidikan Fakulti Pendidikan Universiti Kebangsaan Malaysia (UKM), Dr Anuar Ahmad berkata, kekurangan guru telah menyebabkan sesi pengajaran dan pembelajaran tidak dapat dilaksanakan sekali gus menyebabkan pelajar ketinggalan.

Justeru katanya, peruntukan khas perlu disediakan bagi memastikan agenda pendigitalan pendidikan dapat dijayakan sepenuhnya pada tahun 2024.

“Setiap sekolah perlu mempunyai capaian internet yang baik untuk tujuan pengajaran dan pembelajaran dan Skim Bantuan Peranti kepada lebih ramai murid dari keluarga miskin perlu disediakan.

“Peruntukan khas juga untuk program latihan meningkatkan kemahiran pedagogi guru berteraskan teknologi maklumat dan kandungan digital bagi tujuan pengajaran dan pembelajaran di sekolah,” katanya dalam kenyataan.

Mengulas lanjut, Anuar berkata, pertambahan infrastruktur pengajaran dan pembelajaran di sekolah bagi membaik pulih semua makmal sains supaya keberkesanan pengajaran dan pembelajaran mata pelajaran pendidikan Sains, Teknologi, Kejuruteraan dan Matematik (STEM) harus dipertingkatkan.

Ia termasuk menyediakan padang sekolah dan peralatan sukan yang mencukupi supaya dapat dilaksanakan dengan sempurna.

Beliau turut mencadangkan penambahan bilangan sekolah rendah dan menengah baharu khususnya di kawasan bandar yang sedang berhadapan dengan sekolah sesak murid yang kritikal.

Pada masa sama, kerajaan juga wajar menyediakan lebih banyak peluang pengajian Program Latihan Teknikal dan Vokasional (TVET) untuk pelajar lepasan SPM.

Katanya, kerajaan perlu sediakan insentif bagi menarik dan melibatkan lebih banyak pihak swasta dalam menyediakan peluang kerjaya dalam bidang TVET dan teknikal.

“Program TVET juga perlu dipelbagaikan bentuk kursus yang ditawarkan sesuai dengan keperluan semasa.

“Ia termasuk memperkenalkan kemahiran teknologi teknikal dalam bidang pengajian TVET pertanian dan penternakan,” jelasnya.


PasLeak cubaan patahkan muafakat dalam parti Melayu: Idris Ahmad

BANGI, 20 Ramadan 1443H, Jumaat – Tindakan pihak tertentu menyebarkan dokumen sulit dikenali sebagai PasLeak dilihat sebagai cubaan mematahkan muafakat dalam kalangan parti Melayu terutama antara Perikatan Nasional (PN) dan Muafakat Nasional (MN).

Naib Presiden PAS, Senator Datuk Idris Ahmad berpandangan sama dengan Menteri Besar Terengganu, Datuk Seri Dr Ahmad Samsuri Mokhtar dengan menyifatkan dokumen tersebut sebagai ‘sampah’.

Beliau mengakui ada pertemuan dalam kalangan mereka namun tidak pernah membincangkan perkara bertujuan untuk menjatuhkan UMNO.

“Saya ini pemimpin tertinggi PAS. Nama pun leak, dah tentu tak betul. Saudara pun mengaji bab media, kita nak ambil sumber ini biarlah yang betul. Kita ambil yang jelas.

“Kata MB Terengganu, saya setujulah. (dokumen sampah). Saya pemimpin tertinggi nombor tiga, satu level dengan saya Naib Presiden, saya nombor satu, kedua Nik Amar (Datuk Nik Mohd Amar Nik Abdullah) dan nombor tiga Samsuri. Kami bermesyuarat tak pernah bincang pun bab itu,” katanya seperti dipetik akhbar tempatan, hari ini.

Dalam hal itu, Idris menyifatkan media yang cuba mendedahkan dokumen tersebut sebagai tiada kerja ingin dilakukan.

“Dia orang tak ada kerja lain la tu. Orang tak ada kerja lain nak bagi laku berita, berita pun nampak tak berapa nak laku. Yang keduanya, kadang nak bagi laku YouTube dia supaya orang bayar.

“Yang ketiga nak mematahkan muafakat dalam kalangan parti Melayu kita, MN dan PN. Orang nak yang ini. Kejayaan orang lain ini musuh kita apabila berlaku perpecahan dalam kalangan kita,” katanya.

Terdahulu tular beberapa keratan minit mesyuarat dan agenda parti tersebut serta pelan atau gerak kerja untuk menjatuhkan UMNO serta BN ketika ini.

Sebelum ini, Ahmad Samsuri dalam kenyataannya, menganggap dokumen itu sebagai sampah dan menzahirkan rasa hairan kerana ada pihak percaya bahawa dokumen tersebut sebagai sesuatu yang benar.


Usul pemilihan Timbalan Speaker Dewan Rakyat ditangguh

BANGI, 27 Rejab 1443H, Selasa – Usul pemilihan Timbalan Yang Dipertua Dewan Rakyat bagi menggantikan Datuk Seri Azalina Othman Said – yang dijadualkan hari ini -ditangguhkan ke mesyuarat kedua yang akan datang.

Penangguhan usul itu dikemukakan Timbalan Menteri di Jabatan Perdana Menteri (Parlimen dan Undang-undang), Datuk Mas Ermieyati Samsudin.

“Saya mengemukakan usul untuk menghentikan kuat kuasa Peraturan Mesyuarat 6 iaitu bagi menangguhkan pemilihan Timbalan Yang Dipertua Dewan Rakyat seperti Perkara 1 yang ada dalam Aturan Urusan Mesyuarat dan usul ini di bawa ke mesyuarat kedua yang akan datang,” katanya seperti dipetik media tempatan.

Usul itu kemudian dipersetujui secara sebulat suara oleh ahli dewan.

Pada 23 Ogos tahun lalu, Azalina melepaskan jawatan itu, namun tetap menggalas tanggungjawab sebagai Timbalan Yang Dipertua Dewan Rakyat sementara, sepanjang tempoh persidangan berlangsung.

Ketika persidangan pada 25 Oktober, Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar memaklumkan kepada Dewan Rakyat bahawa pemilihan Timbalan Yang Dipertua Dewan Rakyat ditangguhkan ke persidangan akan datang.

Menurut Wan Junaidi, usul perkara itu pada asalnya disenaraikan dalam Aturan Urusan Mesyuarat Kedua Penggal Keempat yang lepas tetapi ditangguhkan bagi membolehkan pindaan Perkara 57 (1)(b) Perlembagaan Persekutuan dibuat untuk menambah jumlah Timbalan Yang Dipertua Dewan Rakyat daripada dua kepada tiga orang.

Perkara 57 (1)(b) Perlembagaan Persekutuan menyatakan Dewan Rakyat hendaklah dari semasa ke semasa memilih dua orang Timbalan Yang Dipertua daripada kalangan Ahli Dewan Rakyat.


Lelaki dakwa kematian ahli keluarga akibat COVID-19 raih derma hingga RM91,000

JOHOR BAHRU, 27 Muharram 1443H, Ahad – Pekerja kepada kontraktor di Kompleks Bersepadu Pengerang  yang mendakwa 14 anggota keluarganya meninggal dunia akibat COVID-19, telah berjaya meraih simpati orang ramai hingga mengumpulkan derma berjumlah RM91,000 sejak Jun lepas.

Ketua Polis Daerah Kota Tinggi, Supt Hussin Zamora berkata, lelaki berusia 45 tahun yang dipercayai menyebarkan berita palsu kematian anggota keluarganya bagi mendapatkan sumbangan itu ditahan ketika hadir di Balai Polis Bayu Damai, Kota Tinggi, semalam, serta direman empat hari mulai hari ini.

“Maklumat tular menerusi media sosial WhatsApp dan Facebook yang mendakwa lelaki tersebut berdepan dengan ujian berat akibat kehilangan keluarga telah menarik simpati orang ramai untuk memberikan sumbangan derma yang dimasukkan ke dalam akaun bank lelaki itu,” katanya dalam kenyataan hari ini.

Hussin berkata, kes itu disiasat mengikut Seksyen 420 Kanun Keseksaan yang memperuntukkan hukuman penjara tidak kurang setahun dan tidak lebih 10 tahun dan sebat serta boleh dikenakan denda, jika sabit kesalahan.

Beliau turut menasihatkan orang ramai supaya sentiasa berwaspada dan membuat penilaian sebelum membuat apa-apa sumbangan atau derma supaya tidak menjadi mangsa penipuan.

Terdahulu, Petroliam Nasional Bhd (Petronas) dalam satu kenyataan mengesahkan seorang pekerja kepada kontraktor di Kompleks Bersepadu Pengerang dekat Kota Tinggi telah ditahan pihak berkuasa berhubung dakwaan palsu kehilangan ramai anggota keluarga disebabkan jangkitan COVID-19. – Bernama


Polis nafi Jho Low dikeluarkan dari notis merah Interpol

KUALA LUMPUR, 11 Rabiulawal 1444H, Sabtu – Polis Diraja Malaysia (PDRM) menafikan dakwaan kononnya Ketua Polis Negara, Tan Sri Acryl Sani Abdullah Sani menyatakan bahawa ahli perniagaan dalam buruan, Low Taek Jho atau Jho Low dikeluarkan daripada senarai notis merah Polis Antarabangsa (INTERPOL) sebagai helah untuk individu terbabit kembali ke Malaysia.

Setiausaha Polis Malaysia, Datuk Noorsiah Mohd Saaduddin berkata, dakwaan yang dimuat naik di akaun Twitter @the borneoghost itu merupakan berita palsu yang tidak bertanggungjawab dengan tujuan untuk mewujudkan kegusaran masyarakat.

“Siasatan dijalankan oleh Unit Siasatan Jenayah Terkelas, Bahagian Pendakwaan / Undang-undang (D5), Jabatan Siasatan Jenayah Bukit Aman di bawah Seksyen 500 Kanun Keseksaan (fitnah) dan Seksyen 233 Akta Komunikasi dan Multimedia 1998 (penggunaan tidak wajar kemudahan rangkaian atau perkhidmatan rangkaian),” katanya dalam kenyataan malam ini.

Beliau turut menasihatkan masyarakat agar menjadi pengguna media sosial yang bijak dan tidak menyalahgunakan platform itu untuk menyebarkan berita tidak benar sehingga boleh menggugat ketenteraman dan keselamatan awam. – Bernama


Palestin desak PBB, AS hentikan keganasan peneroka Israel

TEBING BARAT, 14 Jamadilawal 1443H, Ahad – Pihak Berkuasa Palestin (PA) menggesa Pertubuhan Bangsa-Bangsa Bersatu (PBB) dan Amerika Syarikat (AS) menghentikan keganasan peneroka Israel di Tebing Barat yang diduduki, dan memberi perlindungan antarabangsa untuk rakyat Palestin.

Kementerian Luar Negeri dan Ekspatriat dalam satu kenyataan berkata, PA menggesa pentadbiran AS menekan Israel sebagai kuasa penjajah untuk menghentikan keganasan, serangan serta jenayah peneroka yang dilakukan terhadap rakyat Palestin yang tidak berdaya, bandar dan kampung mereka.

Kementerian itu menggesa Setiausaha Agung PBB segera mengaktifkan sistem perlindungan antarabangsa untuk orang awam Palestin di bawah pendudukan Israel.

Dalam kenyataan itu, kementerian PA mengecam peningkatan serangan sistematik oleh peneroka yang berlaku hari ini terhadap bandar dan kampung Palestin, terutamanya di kampung Nablus di Qaryut dan Burqa.

Selain itu, Kementerian PA juga mengutuk serangan peneroka Israel ke atas kejiranan Sheikh Jarrah dan tempat lain – yang menyebabkan puluhan cedera.

“Kumpulan pengganas Yahudi bersenjata dilindungi oleh tentera pendudukan Israel, melepaskan tembakan secara langsung dengan niat untuk membunuh warga Palestin yang tidak bersenjata. Mereka menyerbu rumah, memeriksa mereka dan cuba menculik rakyat Palestin,” katanya.

Perdana Menteri Israel, Naftali Bennett turut dikaitkan dengan tanggungjawab penuh dan langsung ke atas keganasan peneroka, serta akibat berbahaya dan kesan terhadap keadaan di rantau itu.

“Kementerian telah berhati-hati berhubung peningkatan keganasan peneroka Israel dan membangkitkan perkara ini dengan beberapa pihak, namun tiada pencegahan dilaksanakan,” katanya. – Agensi


Perkhidmatan kesihatan negara sesuatu membanggakan

KUALA LUMPUR, 18 Rabiulawal 1442H, Rabu – Malaysia adalah di antara negara di dunia yang mampu memberi perkhidmatan kesihatan percuma kepada seluruh rakyat dan ia adalah sesuatu yang patut dibanggakan, kata Timbalan Menteri Kewangan I, Datuk Abd Rahim Bakri.

Beliau berkata peruntukan yang disediakan bagi maksud penyediaan perkhidmatan kesihatan ialah sekitar RM 30.6 billion setahun.

“Setakat ini kerajaan belum bercadang untuk melaksanakan program Insuran Kesihatan (National Health Insurance) merangkumi semua rakyat,” katanya di Dewan Rakyat hari ini.

Beliau berkata demikian semasa menjawab soalan Datin Paduka Dr Tan Yee Kew (PH-Wangsa Maju) yang ingin tahu sekiranya kerajaan bercadang untuk menubuhkan Insurans Kesihatan atau Kad Kesihatan kepada seluruh rakyat bagi kes penyakit serius atau pembedahan.

Menurutnya kerajaan telah memperkenalkan beberapa inisiatif baharu bagi menambah baik faedah kesihatan kepada rakyat iaitu seperti Skim MySalam yang memberi perlindungan takaful kepada penerima Bantuan Sara Hidup (BSH) berumur 18-65 tahun bagi 45 penyakit kritikal.

Belaiu berkata faedah perlindungan MySalam merangkumi pembayaran tunai RM8,000, (sekali seumur hidup) setelah disahkan mengidap salah satu 45 penyakit kritikal yang disahkan oleh doktor hospital kerajaan, tentera dan universiti.

Selain itu, perlindungan MySalam juga meliputi pembayaran hospitalisasi RM50 sehari bagi tempoh 14 hari dengan jumlah maksimum RM700.00 di hospital kerajaan, tentera dan universiti termasuk rawatan COVID-19.

Abd Rahim berkata kerajaan juga memperkenalkan Skim PEKA B40 (Skim peduli kesihatan untuk B40) di bawah Kementerian Kesihatan yang merangkumi bantuan kewangan secara automatik kepada kumpulan B40 (Penerima Bantuan Sara Hidup) berumur 40 tahun ke atas dan bantuan ini adalah dalam bentuk kos peralatan perubatan (maksimum RM20,000).

Selain itu Skim PEKA B40 juga merangkumi tambang pengangkutan berjumlah maksimum RM1,000 bagi penerima Sabah dan Sarawak dan RM500 bagi Semenanjung Malaysia. – Bernama


Tiada EXCO Cina, India di Perak: Harga perlu dibayar undi DAP?

BANGI, 29 Rabiulakhir 1442H, Selasa – Tiada lantikan wakil kaum Cina dan India dalam barisan Ahli Majlis Mesyuarat Kerajaan Negeri (EXCO) kerajaan negeri pimpinan Menteri Besar Perak, Datuk Saarani Mohamad kini menjadi pertikaian segelintir netizen di media sosial.

Walhal, Saarani sudah menjelaskan bahawa wakil masyarakat Cina dan India sudah pun diletakkan dalam pentadbiran pihak berkuasa tempatan (PBT) negeri dan ia sedang berfungsi.

Salah seorang pengguna laman sosial Facebook, Peiie Choong berkata, barisan pentadbiran baharu ini yang sepatutnya bimbang kerana tiada wakil Cina mahupun India yang dilantik menjadi EXCO negeri.

“Ada tak ada, apa bezanya? Mereka yang patut risau? Terus-menerus hidup dalam dunia mereka sendiri, pentadbiran yang tidak terbuka yang akhirnya mampu berkembang dalam ruang lingkup yang kecil, tidak akan maju, membunuh diri sendiri sahaja,” katanya dalam ruangan komen hantaran di Sin Chew Daily, semalam.

Chen Ted Choi pula menganggap, situasi itu bukan sesuatu yang baharu dan sudah pernah terjadi di mana dia menganggap kaumnya ditindas.

“Ada tiada orang Cina menjadi EXCO tidak mengapa, perkara dah lama dah biasa dah. Orang Cina adalah kaum yang kuat bekerja dan rajin, setiap hari melalui hari-hari yang sukar.

“Manusia menindas tapi takdir tidak menindas, perhatikan si ketam dengan tenang, berapa lamakah ia dapat berjalan lurus!,” katanya.

Sementara itu, pengguna bernama Hiew Sc pula berkata, situasi ini memberi petunjuk apa yang perlu mereka lakukan pada Pilihan Raya Umum ke-15 (PRU15) akan datang.

“Semua orang Cina dan India tahu apa mereka patut buat pada PRU15,” katanya.

Manakala Poh Chiong Lee pula menyalahkan parti DAP atas ketiadaan lantikan wakil Cina dalam barisan EXCO Perak kali ini.

“Ini adalah harga yang perlu dibayar oleh orang Cina kerana mengundi DAP,” katanya.

Pucuk pimpinan kerajaan Perikatan Nasional (PN) di Perak kini beralih ke UMNO selepas pengunduran Datuk Seri Ahmad Faizal Azumu yang tewas dalam undi percaya terhadapnya di Dewan Undangan Negeri (DUN) awal bulan ini.

Susulan itu, pada 10 Disember, Saarani yang juga Ketua UMNO Perak, mengangkat sumpah jawatan sebagai Menteri Besar.

Hari ini, lima Ahli Dewan Undangan Negeri (ADUN) mengangkat sumpah jawatan sebagai EXCO di hadapan Sultan Perak, Sultan Nazrin Muizzuddin Shah di Istana Kinta.

Ahli Dewan Negara Perak, Datuk Seri Mohd Annuar Zaini berkata, pelantikan kelima-lima ADUN itu mendapat perkenan daripada baginda dan majlis berlangsung pada jam 5 petang dalam suasana ringkas.

ADUN Sungai Manik, Datuk Zainol Fadzi Paharudin dari Bersatu, ADUN Lintang, Datuk Mohd Zolkafly Harun; Datuk Shahrul Zaman Yahya (Rungkup); Datuk Dr Wan Norashikin Wan Noordin (Kampung Gajah) dan Khairul Shahril Mohamed (Bota) masing-masing mewakili UMNO antara lima ADUN yang menerima lantikan sebagai EXCO.


Tiada kompromi isu berkait TH: ISMA

BANGI, 22 Zulkaedah 1441H, Selasa – Ikatan Muslimin Malaysia (ISMA) – sebuah pertubuhan Islam dan Melayu sederhana – menegaskan tidak akan berkompromi dengan sebarang unsur campur tangan pihak yang tiada hak dan kepentingan dalam urusan berkaitan Lembaga Tabung Haji (TH).

Menerusi kenyataan di Twitter, gerakan Islam utama itu berkata, ISMA akan sentiasa memerhati sebarang isu berkaitan TH, kerana fungsi dan peranannya khusus untuk umat Islam.

“Tabung Haji diasaskan untuk memudahkan umat Islam menabung bagi menunaikan haji, jadi ianya duit umat Islam dan harus diurus dan dikendalikan oleh orang Islam juga.

“Tiada kompromi. Kami akan sentiasa memerhati tentang hal ini,” katanya, hari ini.

Kenyataan ISMA itu sebagai mengulas kenyataan bertulis Perdana Menteri, Tan Sri Muhyiddin Yassin di Dewan Rakyat, yang menafikan bahawa TH dikuasai oleh orang bukan Islam.

Muhyiddin yang menjawab soalan Datuk Seri Mujahid Yusof Rawa (PH-Parit Buntar) berkata, TH kini mempunyai lebihan aset berbanding liabiliti sebanyak RM1.9 bilion.

Katanya, kedudukan terkini aset TH pada 30 Jun 2020 seperti yang diumumkan dalam laporan prestasi TH setengah tahun pertama 2020 adalah berjumlah RM78 bilion.

Terdahulu, Mujahid bertanya mengenai kedudukan aset terkini TH serta adakah kerajaan terdahulu telah menjual banyak aset TH dan membiarkan TH dikuasai oleh orang bukan Islam.


Majlis Raja-Raja berhak nasihat isu lantikan jawatan penting

BANGI, 26 Ramadan 1442H, Sabtu – Hak Majlis Raja-Raja untuk memberi nasihat berhubung lantikan jawatan penting jarang sekali dibicarakan – meskipun dinyatakan dalam Perlembagaan.

Pakar Perlembagaan, Prof Datuk Dr Shamrahayu Abd Aziz berkata, kuasa dan peranan institusi beraja – terutama Yang di-Pertuan Agong dan Majlis Raja-Raja – pada peringkat Persekutuan berkaitan lantikan jawatan penting negara, dinyatakan dalam pelbagai peruntukan Perlembagaan Persekutuan.

Jelasnya, kuasa dan peranan ini dimasukkan dalam Perlembagaan Persekutuan atas ketegasan Raja yang menyampaikan hasrat dan kemahuan baginda semua, ketika proses gubalan Perlembagaan Persekutuan sekitar 1956 hingga 1957.

Pada peringkat gubalan Perlembagaan Persekutuan, terma lantikan Suruhanjaya Perlembagaan atau Suruhanjaya Reid, yang dilantik atas perkenan Majlis Raja-Raja, antara lain menyatakan supaya suruhanjaya berkenaan membuat cadangan untuk peruntukan Perlembagaan menjamin kedudukan, kehormatan dan kemuliaan Raja Melayu.

“Selepas mencapai kemerdekaan, perwakilan dalam Parlimen dipilih secara total menerusi pilihan raya, maka parameter Raja Berperlembagaan perlu ditetapkan dalam Perlembagaan merdeka 1957.

“Raja pada ketika itu menjangkakan kuasa Perlembagaan lebih besar daripada yang ada pada pandangan Parti Perikatan dan Suruhanjaya Reid sendiri.

“Raja memberikan tentangan bersungguh-sungguh terhadap usaha mengurangkan kuasa baginda. Selepas bersusah payah menegaskan kuasa baginda, pada peringkat Jawatankuasa Kerja, Raja berjaya menegaskan kuasa lebih besar dan fungsi lebih penting berbanding cadangan atau draf dibuat Suruhanjaya Reid,” katanya.

Menulis di Berita Harian hari ini, Prof Shamrahayu berkata, antara berjaya dipertahankan Raja dalam hal ehwal pentadbiran negara ialah berkenaan lantikan hakim Mahkamah Agung.

Selain itu, lantikan pengerusi suruhanjaya penting seperti Suruhanjaya Pilihan Raya (SPR), Suruhanjaya Perkhidmatan Awam (SPA) dan Suruhanjaya Pasukan Polis (SPP).

Menyingkap lagi sejarah, beliau berkata, ketika itu Suruhanjaya Reid dan wakil Parti Perikatan berpandangan pembabitan Raja dalam pelantikan ini menjadikan Raja terbabit dalam politik dan ini tidak dipersetujui Suruhanjaya Reid dan juga Parti Perikatan.

“Namun, atas ketegasan Raja, Jawatankuasa Kerja membuat pindaan pada Bahagian IV draf atau cadangan Perlembagaan disediakan Suruhanjaya Reid. Pindaan itu membuat peruntukan khusus mengenai Majlis Raja-Raja dalam Perkara 38.

“Jawatankuasa Kerja juga bersetuju bahawa Perkara 38, hendaklah memperuntukkan supaya Majlis Raja-Raja hendaklah dibentuk dan dirundingi secara rasmi dalam pelantikan keahlian penting suruhanjaya, seperti SPR dan SPP, serta pelantikan hakim di Mahkamah Agung.

“Ini kejayaan Raja ketika gubalan Perlembagaan berkenaan dan kini, perkara ini dinyatakan dalam Perkara 38(6)(b) bahawa Majlis Raja-Raja bertindak menurut budi bicara untuk memberikan nasihat mengenai apa-apa pelantikan,” katanya.

Penyandang Kursi Institusi Raja-Raja Melayu Universiti Teknologi MARA (UiTM) itu bagaimanapun berkata, jika diperhatikan jarang sekali dibicarakan mengenai hak Majlis Raja-Raja untuk memberikan nasihat mengenai lantikan jawatan penting.

“Apa yang sering kedengaran ialah Raja semuanya bertindak atas nasihat.

“Namun, sekiranya diperhati dengan mendalam sejarah dan juga peruntukan Perlembagaan Persekutuan, hak Majlis Raja-Raja juga hendaklah diperjelaskan kepada khalayak.

“…supaya konsep Raja Berperlembagaan kita difahami dan diamalkan menurut hasrat peruntukan Perlembagaan Persekutuan yang dihasilkan dengan perkenan Raja juga,” katanya.


Lebih 40 negara tawar bantuan pada India

NEW DELHI, 18 Ramadan 1442H, Jumaat – Lebih 40 negara menawarkan bantuan kepada India bagi menangani lonjakan kes jangkitan COVID-19 yang semakin buruk.

Kementerian Luar Negeri berkata, negaranya berharap dapat menerima peralatan oksigen membabitkan 550 penjana, 4,000 penumpu dan 10,000 silinder dari luar negara dalam tempoh akan datang bagi menangani wabak.

“Terdapat banyak solidariti diterima oleh India. Lebih 40 negara telah memberikan komitmen untuk menyediakan peralatan yang diperlukan dengan segera,” kata Setiausaha Luar Negeri, Harsh Vardhan Shringla pada taklimat media, semalam.

Shringla berkata, kerajaan mengharapkan pesawat dari Amerika Syarikat, Emiriah Arab Bersatu (UAE), Perancis dan Ireland akan tiba di India tidak lama lagi.

“Lebih 40 negara bukan hanya negara maju tetapi juga dari jiran seperti Mauritius, Bangladesh, Bhutan semuanya tampil untuk menawarkan bantuan dengan kemampuan seberapa banyak mungkin,” katanya.

Pihak berkuasa India mengutamakan pemerolehan bahan tertentu, di mana oksigen cair adalah salah satunya. Negara itu juga memerlukan untuk sebarang peralatan yang menghasilkan oksigen.

India merekodkan kes baharu pada Khamis iaitu 379,257 jangkitan yang mengejutkan dalam tempoh 24 jam terakhir.

Selepas UK menghantar penghantaran pertama pada Selasa, dua penerbangan segera dari Russia tiba di India pada Khamis dengan membawa bahan bantuan. –  Agensi


Bising bukan main…kalau nak wujudkan sekolah ‘secina-cinanya’, jangan minta bantuan kerajaan!

BANGI, 24 Rabiulakhir 1443H, Isnin – “Papan tanda SJKC tiada tulisan Cina bising bukan main, bagaimana pula dengan papan sepenuhnya tulisan Cina tanpa tulisan rumi dan Jawi?

“Kenapa diam? Cuba buat siasatan berapa banyak SJKC yang langsung tidak mendaulatkan tulisan rumi dalam papan tandanya.”

Demikian sinis Prof Dr Ridhuan Tee Abdullah selepas segelintir pihak kecoh papan tanda baru Sekolah Jenis Kebangsaan Cina (SJKC) di Pahang tiada tulisan Cina.

Papan tanda itu dilaporkan mengandungi nama sekolah berkenaan dalam Bahasa Melayu dan tulisan Jawi, tetapi tidak dalam tulisan Cina.

Difahamkan, papan tanda sekolah yang baru dibuat selepas Dewan Undangan Negeri Pahang memutuskan agar semua agensi berkaitan kerajaan wajib menambah tulisan Jawi pada papan tandanya.

Ridhuan Tee menyifatkan langkah kerajaan Pahang meluluskan nama SJKC dalam tulisan Bahasa Melayu amat tepat bahkan sepatutnya kerana ini bukan negara China.

Tegasnya, negara ini ada bahasa kebangsaan yang termaktub dalam Perlembagaan, justeru ia mesti didaulatkan.

“Masuk sahaja ke dalam SJKC penuh dengan kecinaan, segala notis, maklumat dan pengajaran semua dalam Bahasa Cina. Tidak bolehkah nama di luar ditulis dalam tulisan BM dan Jawi.

“Jadi, apa masalah dengan kamu? Bantuan kerajaan semua kamu ambil, tetapi dasar kerajaan kamu tolak. Kamu ini apa?

“Kalau kamu mahu wujudkan sekolah secina-cinanya, jangan minta bantuan kerajaan. Kamu bergerak sepenuhnya bersendirian,” katanya menulis di ruangan kolumnis Ismaweb.net hari ini.

Dalam pada itu, beliau meminta Kementerian Pendidikan tidak tunduk sama sekali dengan kumpulan ultra kiasu dalam mendaulatkan bahasa kebangsaan.

“Kenapa perlu perbesarkan perkara sekecil ini, kecualilah KPM mengarahkan SJKC menggunakan medium bahasa kebangsaan. Itupun hak KPM. Ini sekadar nama papan tanda.

“SJKC mendapat bantuan kerajaan sepenuhnya, sudah sewajarnya mereka mesti turut sama mendaulatkan bahasa kebangsaan,” katanya.

BACA PENUH ULASAN PROF DR RIDHUAN TEE ABDULLAH DI KOLUMNIS ISMAWEB.NET


Pastikan ada ahli keluarga mahir CPR, mampu selamat mangsa lemas

KUALA NERUS, 1 Jamadilakhir 1444H, Ahad – Setiap ketua isi rumah terutama penduduk di kawasan sering dilanda bencana banjir, perlu memastikan seorang daripada ahli keluarga mereka mahir melakukan prosedur resusitasi kardiopulmonari (CPR) sebagai langkah awal untuk menyelamatkan nyawa.

Pengarah Jabatan Bomba dan Penyelamat Malaysia (JBPM) Terengganu, Md Hilman Abd Rashid berkata, kemahiran itu sangat penting kerana mampu menyelamatkan nyawa jika mangsa banjir berhadapan dengan kes lemas di kawasan kediaman mereka.

“Setiap keluarga perlu ada yang berkemahiran CPR, pergilah belajar daripada agensi-agensi penyelamat yang bertauliah untuk jalankan CPR sebab kita tak nak nanti dapat ‘ajaran sesat’ pula.

“Ini melibatkan nyawa… Keperluan CPR bukan untuk diri sendiri dan keluarga saja, kerana kebanyakan kes ada yang tak mampu selamatkan mangsa, tak dapat nak lakukan CPR walaupun sekejap saja,” katanya ketika meninjau fenomena air laut pasang besar di Pantai Seberang Takir di sini, malam tadi.

Dalam pada itu, beliau turut mengingatkan mangsa banjir sekali lagi agar berhati-hati mengendalikan peralatan elektrik apabila pulang ke rumah masing-masing nanti.

“Jangan terus hidupkan suis utama dahulu, pastikan semua soket kering tiada air baru hidupkan. Kalau tak tahu nak buat macam mana, tanya pihak berkuasa,” kata Md Hilman.

Semalam, media melaporkan sebanyak 15 kes kebakaran yang berpunca daripada litar pintas direkodkan dalam tempoh lima hari banjir teruk yang melanda negeri ini mulai 19 Disember lepas.

Menurut Md Hilman, kebakaran itu disebabkan oleh kerosakan barangan elektrik dan pendawaian yang terjejas akibat ditenggelami air banjir.

Sementara itu, katanya, air pasang besar malam tadi menyebabkan ketinggian ombak mencecah 2.7 meter (m) hingga 2.9 m di Kuala Terengganu, manakala di Kemaman ombak setinggi 3.7 m.

“Situasi banjir sekarang semakin reda…jika ada hujan lebat akan berlaku pertembungan air pasang besar dan limpahan sungai, ini akan menyebabkan banjir, diharap cuaca baik dan tiada hujan,” katanya yang memberitahu ombak mencecah ketinggian 3.7 m ini dijangka berlarutan hingga 27 Dis ini.

Md Hilman turut menasihatkan orang ramai agar tidak melakukan aktiviti riadah berhampiran pantai pada musim Monsun Timur Laut ini bagi mengelakkan sebarang kejadian tidak diingini. – Bernama


Agihan bekalan vaksin berperingkat ikut keperluan PPV

KUALA LUMPUR, 12 Rejab 1442H, Rabu – Bekalan vaksin yang diagihkan kepada setiap Pusat Pemberian Vaksin (PPV) dibuat secara berperingkat mengikut keperluan jumlah penerima vaksin dan berdasarkan kesesuaian masa.

Bercakap kepada Bernama, Pengarah Bahagian Amalan dan Perkembangan Farmasi Kementerian Kesihatan (KKM) A’tia Hashim menjelaskan prosedur pemberian itu bagi menjamin dan menjaga kualiti vaksin Comirnaty keluaran Pfizer-BioNTech yang sensitif terhadap suhu dan mempunyai jangka hayat tertentu mengikut suhu.

Beliau berkata vaksin Comirnaty perlu disimpan dalam penyejuk beku bersuhu ultra-rendah (ULTF) dengan suhu -90°C sehingga -60°C bagi memastikan ia dapat berfungsi dengan optimum.

“Apabila dihantar atau diambil oleh PPV, vaksin akan dipindahkan ke kotak sejuk dengan suhu simpanan 2°C hingga 8°C dan dimasukkan ke dalam peti sejuk muatan atas dengan suhu penyimpanan yang sama setelah tiba di PPV.

“Vaksin Comirnaty yang disimpan dalam kotak sejuk pada suhu 2°C hingga 8°C mempunyai jangka hayat hingga lima hari atau bersamaan dengan 120 jam,” katanya ketika dihubungi.

Hari ini negara akan menyaksikan detik bersejarah apabila Perdana Menteri Tan Sri Muhyiddin Yassin dijadual menjadi individu pertama menerima suntikan vaksin COVID-19 bersama Ketua Pengarah Kesihatan Tan Sri Dr Noor Hisham Abdullah.

Ia sekali gus menandakan bermulanya Fasa Pertama Program Imunisasi COVID-19 Kebangsaan (PICK) hingga April 2021 yang merangkumi suntikan vaksin kepada 500,000 petugas barisan hadapan.

Kumpulan pertama vaksin Pfizer-BioNTech membabitkan 312,390 dos, mendarat di Malaysia pada Ahad lepas.

Mengulas lanjut, A’tia berkata proses penghantaran vaksin ke PPV hanya melibatkan penggunaan kotak sejuk kerana ULTF bersifat statik dan ditempatkan di Pusat Simpanan Vaksin (PSV) ditetapkan.

Beliau berkata pergerakan atau tarikh pengambilan bekalan vaksin di PSV adalah bergantung kepada perancangan atau jadual setiap PPV selain menggunakan kenderaan disediakan PPV masing-masing.

Katanya, prosedur agihan sama turut terpakai bagi bekalan vaksin ke kawasan luar bandar atau pedalaman.

“Sekiranya terdapat keperluan penghantaran vaksin menggunakan kenderaan selain pengangkutan darat (bagi kawasan pedalaman) perancangan (khidmat helikopter) akan dibuat oleh PPV yang berkaitan,” katanya.

Mengenai status terkini vaksin Sinovac yang dijangka tiba pada 27 Feb ini, beliau berkata vaksin itu masih lagi dalam proses penilaian Bahagian Regulatori Farmasi Negara (NPRA). – Bernama


Bukan musuh, PAS tetap mahu bersama UMNO

BANGI, 24 Safar 1444H, Selasa – PAS kekal dengan pendirian menjalinkan hubungan dengan UMNO sebagai rakan ta’awun sekali gus tidak bersetuju sama sekali dengan sebarang ketetapan atau pendirian yang menggambarkan Barisan Nasional (BN) sebagai musuh dalam Pilihan Raya Umum ke-15 (PRU15) nanti.

Sebaliknya, PAS tetap menegaskan bahawa musuh sebenar agenda penyatuan ummah adalah Pakatan Harapan (PH) dan sekutu-sekutunya termasuk ‘khemah besar’.

Setiausaha Agung PAS, Datuk Seri Takiyuddin Hassan berkata, PAS yakin agenda penyatuan ummah dan perpaduan nasional di antara orang Melayu-Islam, kaum Bumiputera dan rakyat pelbagai kaum di negara ini hanya dicapai sekiranya kestabilan politik dapat diwujudkan selepas PRU15.

“Justeru itu, PAS terus berusaha dengan pelbagai pendekatan antaranya menyeru seboleh mungkin parti-parti yang mewujudkan kerajaan Persekutuan sekarang dapat terus bekerjasama menghadapi PRU15 nanti.

“… seterusnya membentuk sebuah kerajaan baharu yang lebih mantap dan berautoriti,” katanya dalam kenyataan, hari ini.

Takiyuddin berkata, PAS yakin gabungan atas konsep penyatuan ummah dan perpaduan nasional sahajalah mampu menjadi formula terbaik dan berkesan serta diterima oleh majoriti pengundi.

Katanya, ia sejajar dengan usaha mewujudkan sebuah Kerajaan Prihatin Rakyat dengan langkah penambahbaikan sistem penyampaian perkhidmatan kepada seluruh rakyat.

Pada masa sama, katanya, supaya dapat memberikan perhatian khusus kepada aspek semak dan imbang (check and balance).

“PAS amat optimis hanya dengan perpaduan dan kerjasama politik di antara parti-parti utama Melayu-Islam sahaja akan dapat mengelakkan pertandingan lebih dari dua penjuru dalam PRU15 nanti.

“Ini bukan sahaja dapat menjamin terbentuknya sebuah pemerintahan yang adil dan saksama kepada semua rakyat merentasi kaum, agama, bangsa dan budaya, tetapi juga mengelakkan berulangnya sejarah hitam yang berlaku semasa PRU14,” katanya.


Rasuah di Malaysia ibarat COVID-19, sudah jadi pandemik

Oleh Ainul Illia Meor Suzurudin

BANGI, 17 Jamadilakhir 1443H, Khamis – Isu rasuah di dalam negara ini sudah boleh diibaratkan seperti COVID-19, kerana ia sudah menjadi pandemik, kata Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya.

Beliau berkata, isu yang berlarutan sejak sekian lama ini sudah menjalar ke akar umbi, dari peringkat tertinggi ke pertengahan hingga ke bawahan.

Apa yang dikesalkan sekarang, semakin hari amalan rasuah dianggap sebagai normal kepada pihak-pihak yang terlibat.

Lebih membimbangkan, katanya, amalan tidak bertanggungjawab itu memberi impak buruk dan menyebabkan kerugian besar kepada negara.

“Jadi kalau kita tengok daripada aspek kerugian yang dialami oleh pihak kerajaan dan negara, jumlahnya terlalu besar. Kalau diambil dari segi nilai kewangan pada 2017 dilaporkan keluaran dalam negara kasar (KDNK) Malaysia kehilangan RM47 bilion.

“Ini buka satu perkara yang kecil yang boleh kita pandang enteng. Ini sangat merugikan negara. Kerana kalaulah jumlah sebesar itu dapat kita guna untuk membiayai rakyat, orang miskin sudah pasti banyak yang kita boleh lakukan,” katanya dalam program Dimensi: Rasuah VVIP Dilindung? yang disiarkan TV Pertiwi, malam ini.

Walhal, Aminuddin berkata, Malaysia bukan sebuah negara yang miskin, tetapi ekonomi rakyat masih belum di tahap memuaskan.

“Negara kita banyak pendapatan. Minyak, kelapa sawit, emas dan sebagainya yang boleh keluarkan hasil KDNK begitu tinggi dan boleh mengangkat darjat ekonomi rakyat ke tahap lebih sejahtera daripada apa yang dilihat hari ini.

“Tapi disebabkan ketirisan dan rasuah, perkara ini tidak boleh dilaksanakan,” katanya.

Beliau berkata, jumlah ketirisan yang begitu banyak tersebut, majoritinya berlaku di peringkat tertinggi termasuk melibatkan penjawat awam.

“Ia berlaku baik di peringkat parti mahupun penjawat awam. Kenapa saya katakan begitu. Daripada 2013-2018 sekitar lima tahun, hampir 500 kes yang melibatkan penjawat awam. Hampir 100 orang setiap satu tahun. Itu yang dijumpai, yang tak dijumpai? Saya rasa mungkin banyak lagi.

“Yang menjadi kerisauan adalah hanyalah golongan tengah disabitkan kesalahan tetapi golongan atasan, yang pemimpin dilihat seolah kebal. Kalau nak senaraikan nama terlalu banyak,” katanya.

Mengulas lanjut, Aminuddin berkata, atas sebab itu Indeks Persepsi Rasuah negara ini semakin menurun.

Daripada 180 negara, Malaysia berada di tangga ke-57 pada 2020 berbanding 51 pada 2019.

Tegasnya, isu ini menyebabkan kerugian kepada negara, bukan sahaja dari aspek KDNK, tetapi daripada segi pelabur luar negara, yang mahu datang melabur ke Malaysia.

“Mereka cuak, kerana mereka rasa tidak ada ketelusan. Kos juga kadang kala lebih tinggi hingga menyebabkan keuntungan yang mereka dapat begitu minima. Manalah mereka mahu, mana logiknya mereka datang ke negara ini. Penglibatan peringkat tertinggi ini memang menjadi isu.

“Yang curi ikan cepat saja dihukum. Yang ambil puluhan juta ratusan juta selalunya terlepas.

“Saya alami sendiri bagaimana kita dimaklumkan ada 32 fail yang melibatkan pihak atasan tertentu tidak boleh, tidak mahu dibuka. Ini membimbangkan kita. Apabila hanya ikan bilis yang kena dan bukan jerung,” katanya.

PAUTAN DIMENSI:


Sektor kesihatan Sri Lanka ‘di ambang’ lumpuh

COLOMBO, 9 Ramadan 1443H, Isnin – Doktor di Sri Lanka memberi amaran bahawa sektor kesihatan semakin lumpuh akibat kehabisan ubat-ubatan ekoran krisis ekonomi di negara ini yang mengancam kepada angka kematian lebih tinggi susulan pandemik COVID-19.

Ketiadaan bekalan elektrik selama berminggu-minggu dan kekurangan makanan, bahan api serta ubat-ubatan telah membawa kesengsaraan meluas kepada Sri Lanka – yang mengalami kemerosotan paling teruk sejak kemerdekaan pada 1948.

Persatuan Perubatan Sri Lanka (SLMA) berkata, bahawa semua hospital di negara ini tidak lagi mempunyai akses kepada alat perubatan yang diimport dan ubat-ubatan penting.

Beberapa fasiliti kesihatan juga telah menggantung pembedahan rutin sejak bulan lepas kerana kekurangan bekalan bius yang berbahaya, namun SLMA berkata bahawa prosedur kecemasan mungkin tidak dapat dilaksanakan dalam masa terdekat.

“Kami perlu membuat pilihan yang sangat sukar. Kami perlu memutuskan siapa yang mendapat rawatan dan siapa yang tidak.

“Jika bekalan tidak dipulihkan dalam beberapa hari, keadaan mangsa akan jauh lebih teruk akibat wabak itu,” kata kumpulan itu selepas menghantar surat kepada Presiden Gotabaya Rajapaksa.

Krisis di Sri Lanka telah mencetuskan kemarahan orang ramai yang menyaksikan protes besar-besar bagi mendesak peletakan jawatan Rajapaksa.

Difahamkan, kerajaan Rajapaksa sedang mencari ‘bailout’ Tabung Kewangan Antarabangsa (IMF) untuk membantu membebaskan Sri Lanka daripada krisis, yang menyaksikan harga makanan naik melambung dan nilai mata wang tempatan jatuh satu pertiga pada bulan lalu. – Agensi


PRN Melaka: Ambil teladan 22 bulan cara PH memerintah

BANGI, 5 Rabiulakhir 1443H, Rabu – Rakyat perlu mengambil teladan bagaimana Pakatan Harapan (PH) memerintah negara, yang hanya tahu menjanjikan bulan dan bintang kononnya ke arah perubahan yang lebih baik.

Ketua Penerangan UMNO, Shahril Hamdan berkata, pengalaman 22 bulan pentadbiran PH sebelum ini adalah situasi sebenar untuk rakyat dan ia perlu diambil sebagai sempadan.

“Saya fikir Melaka seperti mana negeri-negeri lain terutamanya 22 bulan selepas Pilihan Raya Umum ke-14 (PRU-14), di mana kita lihat tidak ada satu keseronokan yang berlaku dalam tempoh tersebut.

“Ia jelas memberikan satu gambaran apabila PH memerintah negeri ini, macam-macam perkara baharu yang datang, namun sayangnya tiada perubahan dilakukan.

“Sebaliknya saya fikir hanya lebih kepada menyambung sebarang perancangan atau legasi yang telah wujud,” katanya pada program bual bicara ‘Gegau Melaka: PRN Melaka – Pilih Kestabilan’ yang disiarkan secara langsung di Facebook UMNO Online.

Beliau pada masa sama, turut mempersoalkan apa pembaharuan yang dilakukan PH sepanjang memerintah.

Rakyat boleh melihat apabila PH memimpin, apa sebenarnya berlaku aspek ekonomi, pentadbiran negara dan macam-macam lagi dalam tempoh tersebut.

“Kita melihat situasi yang berlaku di Melaka pada 22 bulan itu lebih mencerminkan ianya dilakukan berdasarkan perancangan sedia ada, dan yang sedihnya menyaksikan beberapa perubahan negatif yang kita nampak di peringkat Pusat,” katanya.


Rejim Israel guna senjata ‘renjatan elektrik’ tangkap remaja Palestin

TEBING BARAT, 6 Zulkaedah 1442H, Khamis – Pihak berkuasa negara haram Israel menahan sekurang-kurangnya sembilan rakyat Palestin dan mencederakan empat yang lain dalam beberapa serbuan di Tebing Barat semalam, menurut sumber keselamatan.

Dalam insiden berasingan di utara Ramallah, pasukan pengganas Israel dilaporkan menahan tiga remaja Palestin di kawasan kem pelarian Jalazone.

Pasukan rejim turut melepaskan tembakan ke arah remaja Palestin yang berhimpun membantah serbuan itu dan berusaha menghalang laluan mereka. Bagaimanapun tiada laporan kecederaan dilaporkan.

Di bandar Baitulmaqdis, polis Israel menahan dua remaja Palestin selepas menyerbu rumah keluarga Ras al-Amud di kawasan Silwan.

Pusat Maklumat Wadi Hilweh mendedahkan video yang memaparkan polis dan pegawai perisik Israel berpakaian awam menyerang dan menggunakan senjata renjatan elektrik terhadap seorang remaja bagi memaksa mangsa memasuki kenderaan mereka.

Sementara di daerah Hebron, sumber mengesahkan satu serbuan berasingan di Yatta dan Tarqumiyah, yang membawa kepada penahanan dua rakyat Palestin termasuk bekas tahanan.

Rejim pengganas turut menyerang dan mencetuskan konflik di kem pelarian utara Tebing Barat, dan melepaskan tembakan sehingga menyebabkan empat orang cedera.

Serbuan sama turut dibuat di bandar Kafr Dan yang dan turut melakukan penangkapan.

Pasukan penjajah Israel sering menyerang kediaman Palestin hampir setiap hari di Tebing Barat, kononnya mencari individu yang didakwa telah mencetuskan pertempuran antara penduduk.-  Agensi


Mustapha Adib sedia dilantik jadi PM Lubnan baharu

BEIRUT, 12 Muharram 1442H, Isnin – Duta Besar Lubnan ke Jerman, Mustapha Adib bersedia untuk dilantik sebagai Perdana Menteri pada hari ini apabila mendapat sokongan daripada pihak utama untuk membentuk kerajaan baharu.

Lubnan ketika ini menghadapi krisis kewangan yang teruk selepas letupan besar di Pelabuhan Beirut pada 3 Ogos lalu – yang mengorbankan lebih 190 orang.

Pencalonan Mustapha disusuli dengan kenalan Presiden Perancis, Emmanuel Macron sejak dua hari lalu untuk menekan pemimpin Lubnan menyetujui calon, kata dua pegawai kanan, menjelang lawatan pemimpin Perancis ke Lubnan minggu ini.

Sumber presiden Perancis berkata, Macron telah berhubung dengan protagonis utama pada hari Sabtu dan Ahad melalui telefon.

“Presiden diberitahu mengenai rundingan yang sedang berlangsung di Beirut,” kata sumber. Macron tiba di Beirut pada malam Isnin.

Minggu lalu, kenalan antara pemimpin Lubnan pelantikan perdana menteri baharu menemui jalan buntu. Salah satu daripada dua sumber kanan Lubnan berkata, peranan Macron sangat penting dalam mencapai kesepakatan mengenai Mustapha Adib.

Adib memiliki gelaran doktor dalam bidang undang-undang dan sains politik dan sebelumnya pernah menjadi penasihat kepada Najib Mikati iaitu bekas perdana menteri.

Beliau berkhidmat sebagai duta ke Jerman sejak 2013.

Terdahulu, Hassan Diab meletakkan jawatan Perdana Menteri dengan menyalahkan amalan rasuah sebagai punca kepada tragedi letupan dasyat di Pelabuhan Beirut. – Agensi


Harga minyak masak naik mendadak, kenapa tak masuk dalam barang kawalan?

BANGI, 13 Ramadan 1442H, Ahad – Kenaikan harga minyak masak dalam botol bersaiz lima kilogram (kg) mengundang ketidakpuasan hati rakyat tatkala berdepan krisis ekonomi dan pandemik COVID-19.

Ini kerana, kenaikan itu dianggap membebankan lebih-lebih lagi menjelangnya sambutan Aidilfitri yang berbaki sekitar 17 hari lagi.

Terdahulu, media melaporkan bahawa harga minyak masak botol bersaiz lima kg dikesan naik mendadak hingga 10 peratus sejak awal tahun ini berbanding tahun lalu.

Setiausaha Persatuan Pengguna Negeri Kedah (Cake), Mohd Yusrizal Yusoff berkata, tinjauan pihaknya mendapati harga minyak masak botol bersaiz lima kg kini boleh mencecah antara RM28 hingga RM34 berbanding RM25 hingga RM27 tahun lepas.

Situasi berkenaan mendapat respon pengguna media sosial, yang rata-ratanya meminta kerajaan memasukkan minyak masak botol dalam senarai barang kawalan.

Pemilik akaun Facebook, Jumasri Jumin pelik kerana Malaysia pengeluar minyak sawit tetapi minyak dijual dengan harga yang tinggi.

“Mudah sangat pihak pengeluar atau pembekal nak bodohkan pembeli… Sebab di Malaysia penguatkuasaan paling lemah di dunia,” dakwanya.

“Sudah bertahun keadaan yang sama dilalui, asal Ramadan dan nak raya semua harga barang naik, bukan sikit sikit naiknya, melambung-lambung.

“Tak kira siapa pun yang menjadi PM atau menteri yang terlibat menjaga mengawal harga barang. Nampak semacam tiada fungsi,” kata Peah Peah.

Ashrul Anwar Mukhashen pula berkata, inilah realiti yang terpaksa dihadapi rakyat.

“Saya pun geram juga tapi apakan daya…yang berkuasa dan diberi amanah pun nampak tidak bersungguh mengatasi masalah ini,” katanya.


Kebun haram: PGA dihantar ke Raub

KUALA LUMPUR, 25 Zulkaedah 1442H, Selasa – Polis Diraja Melaysia (PDRM) menggerakkan Pasukan Gerakan Am (PGA) ke Raub, Pahang bagi menjaga ketenteraman awam di daerah berkenaan berikut kekecohan membabitkan pekebun durian dan anggota penguat kuasa, semalam.

Ketua Polis Negara Datuk Seri Acryl Sani Abdullah Sani berkata PDRM menyeru kepada semua pihak yang terlibat dalam isu berkenaan agar menggunakan saluran undang-undang yang betul jika terdapat sebarang bantahan terhadap tindakan pihak berkuasa.

Beliau berkata isu mengenai pencerobohan oleh pekebun durian itu adalah di bawah bidang kuasa dan urusan Pejabat Tanah Daerah Raub dan Jabatan Perhutanan Pahang.

“Pihak PGA di sana (Raub) adalah bagi memastikan keselamatan mereka terjaga semasa menjalankan tugas dan PDRM tidak akan berkompromi dengan pihak yang cuba mengganggu-gugat pihak berkuasa yang sedang menjalankan tugas,” katanya.

Beliau berkata demikian dalam sidang media selepas meninjau Flat Sri Sabah, Cheras yang dikenakan Perintah Kawalan Pergerakan Diperketatkan (PKPD) bermula pada 3 Julai hingga 16 Julai depan di sini.

Turut hadir Ketua Polis Kuala Lumpur Datuk Azmi Abu Kassim.

Mengulas mengenai tindakan beberapa ahli politik yang merentas negeri dan daerah bagi memberikan sokongan terhadap 18 pekebun durian yang ditahan selepas menggangu tugas anggota penguat kuasa, Acryl Sani berkata polis telah membuka kertas siasatan mengenai perkara itu.

Beliau berkata tindakan sewajarkan akan dikenakan jika terbukti berlaku pelanggaran Prosedur Operasi Standard (SOP) Kawalan Pergerakan Pelan Pemulihan Negara.

Semalam, Ahli Jawatankuasa DAP Kebangsaan dan Ahli Dewan Undangan Negeri Sungai Pelek Ronnie Liu, Ahli Parlimen Bentong Wong Teck dan Ahli Parlimen Raub Tengku Zulpuri Shah Raja Puji dilihat hadir ke Mahkamah Raub bagi menyatakan sokongan mereka terhadap 18 pekebun durian yang direman itu.

Penahanan reman terhadap pekebun itu dibuat bagi membolehkan siasatan Jabatan Perhutanan Pahang berhubung dakwaan meneroka Hutan Simpan Kekal (HSK) Batu Talam, Raub untuk menanam Musang King.

Mengenai pelaksanaan PKPD beberapa daerah dan lokaliti di seluruh negara, Acryl Sani berkata pihaknnya akan membawa sebarang isu berkaitan kesejahteraan penduduk terbabit ke sidang khas Majlis Keselamatan Negara (MKN) yang diadakan setiap minggu.

Beliau berkata PDRM akan sedaya-upaya berusaha meringankan kesulitan yang dihadapi oleh penduduk di kawasan terlibat dengan PKPD.

“Saya mengharapkan agar penduduk memberikan kerjasama sepenuhnya kepada PDRM agar rangkaian jangkitan COVID-19 di kawasan berkenaan dapat diputuskan,” katanya.

Acryl Sani berkata pihaknya juga menggerakkan anggota polis daripada Bukit Aman bagi membantu kontinjen polis negeri yang menghadapi kekurangan anggota berikutan penugasan di kawasan PKPD.

Beliau berkata jumlah anggota yang terlibat bergantung kepada keperluan dan dikaji dari semasa ke semasa.

Pada masa ini, katanya, polis mendapat sokongan daripada Jabatan Kebajikan Masyarakat, Angkatan Tentera Malaysia, Jabatan Sukarelawan Malaysia dan Angkatan Pertahanan Awam bagi menjaga keselamatan penduduk di kawasan PKPD.

Sementara itu Acryl Sani turut memberi peringatan kepada parti politik agar tidak mengadakan mesyuarat secara bersemuka ketika ini dan percaya semua pemimpin parti politik memahami SOP yang ditetapkan oleh MKN bagi mengekang penularan wabak COVID-19.

“Jika pihak polis menerima sebarang maklumat atau laporan mengenai perkara itu, kita pasti akan menyiasat dan membuka kertas siasatan,” katanya ketika diminta mengulas dakwaan terdapat parti politik mengadakan mesyuarat semalam menjelang sesi sidang khas Parlimen mulai 26 Julai ini. – Bernama


Presiden MIC cabar MB Kedah tanding kerusi campuran

BANGI, 12 Jamadilakhir 1442H, Isnin – ‘Perang mulut’ di antara Menteri Besar Kedah, Muhammad Sanusi Md Nor serta pemimpin MIC dilihat semakin tegang.

Terbaharu, Presiden MIC, Tan Sri S A Vigneswaran mencabar Muhammad Sanusi supaya bertanding di kerusi campuran pada Pilihan Raya Umum ke-15 (PRU15).

Beliau mendakwa, sikap angkuh Muhammad Sanusi antara punca ramai orang meninggalkan PAS dan membentuk Parti Amanah Negara (PAN).

“Tidak ada parti serpihan daripada MIC sejak 30 tahun lalu walaupun terdapat banyak isu. Isu terakhir mempengaruhi banyak pengundi, bahkan pengundi Melayu yang secara tradisional memberikan sokongan mereka kepada BN tetapi tidak melakukannya pada PRU14.

“Menteri Besar ini pula tidak bertimbang rasa seolah-olah PAS sendiri membentuk pemerintahan di Kedah,” katanya seperti dilapor Malaysiakini hari ini.

Beliau berkata demikian mengulas kenyataan Muhammad Sanusi yang dilaporkan ‘malas layan’ kenyataan pemimpin MIC termasuk amaran parti itu yang tidak akan menyokongnya pada PRU15.

Semalam, Menteri Besar Kedah itu dilaporkan berkata, pada PRU14 MIC juga tidak menyokong PAS, malah kebanyakan ahli parti itu menyokong Pakatan Harapan (PH).

“Malas layan dah, pada PRU14 pun dia tak sokong kita juga. Kebanyakan mereka mengundi PH, MIC pun tinggal satu kerusi sahaja.

“Hakikatnya MIC yang memerlukan undi daripada bukan India,” katanya.

Mengulas lanjut, Vigneswaran berkata, sikap Muhammad Sanusi itu hanya akan membuat pengundi berasa terasing.

“Saya dapat memahami dengan jelas mengapa dan bagaimana Amanah dibentuk kerana orang seperti MB Kedah yang sombong serta tidak mempunyai keberanian untuk bertanding di kawasan bukan Melayu.

“MIC dan MCA masih akan bertanding dan mengambil risiko. Untuk menunjukkan betapa terkenal dan hebatnya beliau, saya mencabar Muhammad Sanusi untuk bertanding di kerusi campuran dan melihat bagaimana pengundi menyokongnya,” katanya.


Kerajaan mula rancangan pisahkan fungsi Peguam Negara dan Pendakwa Raya

KUALA LUMPUR, 13 Zulhijjah 1442H, Jumaat –  Kerajaan telah memulakan perancangan ke arah memisahkan fungsi Peguam Negara dan Pendakwa Raya bagi menjamin aspek keadilan dan memenuhi prinsip keluhuran undang-undang serta mengelakkan berlakunya percanggahan kepentingan.

Menteri di Jabatan Perdana Menteri (Parlimen dan Undang-undang), Datuk Seri Takiyuddin Hassan dalam kenyataan hari ini berkata, perkara itu akan ditambah baik melalui kajian perbandingan dengan negara lain, namun dengan kesesuaian sistem perundangan Malaysia.

Menurutnya, Kerajaan Persekutuan yang sentiasa terbuka dan bersedia mengambil langkah memelihara integriti serta kepercayaan awam terhadap badan perundangan termasuk Jabatan Peguam Negara dan seumpamanya.

“Kerajaan juga tiada halangan mempertimbangkan langkah mewujudkan Suruhanjaya Siasatan Diraja (RCI) sekiranya ada keperluan berdasarkan fakta, undang-undang dan juga langkah-langkah pihak tertentu yang boleh menimbulkan persoalan integriti dan keyakinan terhadap badan perundangan yang sepatutnya bertindak sebagai penasihat kepada kerajaan dalam aspek perundangan serta penjaga kepada keadilan jenayah,” katanya.

Terdahulu, Timbalan Yang Dipertua Dewan Rakyat Datuk Seri Azalina Othman dalam kenyataan melalui laman Facebooknya mencadangkan supaya ditubuhkan satu RCI pembaharuan Jabatan Peguam Negara, yang perlu melibatkan pakar-pakar perlembagaan.

Cadangan itu dikemukakan kerana beliau berpendapat, perkembangan semasa menjejaskan kepercayaan masyarakat awam terhadap Jabatan Peguam Negara.

Jika tidak ditangani, secara tidak langsung ia akan menyumbang kepada kebuntuan politik, di samping menghalang usaha kerajaan membina keyakinan serta sokongan orang ramai bagi melawan pandemik COVID-19 dan memulihkan ekonomi. – Bernama


COVID-19: Sabah rekod 2 lagi kluster baharu di Tawau

KOTA KINABALU, 16 Syaaban 1442H, Rabu – Sabah merekodkan dua lagi kluster baharu COVID-19, masing-amasing membabitkan kes indeks calon penjawat awam dan jurujual alat komunikasi di Tawau, kata Menteri Kerajaan Tempatan dan Perumahan negeri Datuk Masidi Manjun.

Masidi, yang juga jurucakap kerajaan negeri berkaitan COVID-19, berkata kluster baharu itu ialah Kluster Semarak dan Kluster Ranggu dengan masing-masing merekodkan enam dan lapan kes yang membabitkan saringan kontak rapat dalam kalangan rakan serumah.

“Kluster Semarak membabitkan kes indeks seorang calon penjawat awam yang disahkan positif melalui saringan di klinik swasta sebelum mendaftar masuk ke pusat latihan di Kota Kinabalu. Saringan kontak rapat mendapati lima lagi kes positif dalam kalangan rakan serumah, namun, punca jangkitan masih dijalankan.

“Kluster Ranggu pula dikesan pada 26 Mac apabila kes indeks iaitu jurujual alat komunikasi menjalani saringan bergejala di sebuah klinik. Hasil saringan kontak rapat, tujuh lagi kes positif termasuk rakan serumah dan teman lelaki direkodkan.

“Berdasarkan penelitian kes, jangkitan dipercayai berpunca daripada keluarga kes indeks yang menghadiri kenduri arwah di Taman Semarak pada 20 Mac dan Majlis Graduasi pada 24 Mac. Pengesanan kontak rapat sedang giat dijalankan,” katanya dalam kenyataan.

Masidi berkata Sabah hari ini merekodkan sebanyak 41 kes baharu COVID-19, menjadikan jumlah kumulatif wabak itu di negeri itu sebanyak 54,698 kes, manakala pesakit sembuh dibenarkan keluar hospital pula seramai 82 orang, menjadikan jumlah kumulatif 53,891 orang.

Tawau merekodkan 23 kes baharu hari ini dan merupakan antara empat daerah yang masih berada dalam zon merah selain Kota Belud, Kota Kinabalu dan Keningau, katanya. – Bernama


Genap 7 tahun tragedi MH370

IPOH, 23 Rejab 1442H, Ahad – Acapkali apabila tiba 8 Mac, ada sekelumit perasaan ingin tahu tercetus dalam kalangan waris penumpang dan anak kapal penerbangan Malaysia Airlines MH370, apa sebenarnya yang terjadi kepada pesawat itu tujuh tahun lepas, mengiringi doa dan harapan agar keajaiban akan muncul satu hari nanti.

Ada juga yang sudah tidak mahu mengingatinya dan hanya berserah kepada Tuhan serta pihak berkuasa dalam merungkai misteri paling pelik dalam sejarah penerbangan dunia itu.

Maira Elizabeth Nari, anak perempuan ketua pramugara pesawat itu, Andrew Nari berkata, tiada apa yang boleh dilakukan dan kehidupan perlu diteruskan walaupun tahun demi tahun sejak kehilangan pesawat itu silih berganti, tanpa sebarang jawapan bagi merungkai misteri kehilangannya.

“Sudah bertahun berlalu, cepat sungguh tujuh tahun. Perasaanya sama seperti keadaan tujuh tahun lepas semasa saya berumur 17 tahun, tapi tiada apa yang boleh kita lakukan, hanya teruskan sahaja kehidupan, kami baik-baik sahaja, setiap tahun sama,” katanya kepada Bernama.

Sementara itu, adik ipar kepada Ketua Pramugari MH370, Goh Sock Lay yang enggan dikenali, sewaktu ditemui di rumahnya di Kampung Tawas disini baru-baru ini berkata peristiwa yang berlaku itu tidak mahu diingati mereka lagi.

“Kami sudah tidak mahu ingat lagi peristiwa (tragedi MH370), hal sudah lama kami sekeluarga sudah lupa. Apa mahu cerita lagi, ini sedih punya hal tak nak ingat lagi,” katanya.

Beliau berkata, suami Goh Sock Lay kini bekerja di sebuah kilang sarung tangan di Seremban dan sudah agak lama tidak pulang ke kampung halaman, hanya berhubung dengan mereka sekeluarga menerusi panggilan telefon untuk bertanya khabar.

Lelaki berkenaan berkata, mereka sekeluarga menyerahkan sepenuhnya kes itu kepada kerajaan Malaysia dan mereka tidak mempunyai hak untuk mencampuri misi pencarian penerbangan MH370.

Sementara itu, wakil keluarga kepada salah seorang penumpang MH370, Tan Ah Meng di Kampung Kanthan, Chemor di sini turut mengakui sudah melupakan peristiwa itu.

“Kami sekeluarga sudah lupa kejadian itu, tidak ada apa mahu cakap,” katanya menambah, kedua ibu bapa Tan Ah Meng sudah meninggal dunia beberapa tahun lepas.

Sementara itu, seorang pakar penerbangan, Prof Dr Mohd Harridon Mohamed Suffian berkata, tiada petunjuk baru mengenai kehilangan pesawat itu timbul setakat ini, dan keadaan ini kemungkinan menggusarkan ramai pihak.

Namun juruterbang ujian Universiti Kuala Lumpur (UniKL) itu berkata, ada beberapa kes rujukan, yang menyaksikan bangkai kapal terbang dijumpai selepas hilang beberapa tahun dan tidak salahnya jika ada pihak yang ingin meneruskan usaha mencari pesawat Boeing 777 itu.

“Contohnya ialah bangkai kapal terbang Piper dijumpai di Michigan Amerika Syarikat selepas 21 tahun manakala bangkai kapal terbang Learjat yang dijumpai di New Hampshire Amerika Syarikat selepas 3 tahun.

“Di dalam kes kes itu, usaha pencarian dilakukan secara besar-besaran dan terperinci, namun kesan kemalangan udara itu tidak dijumpai sehingga selepas beberapa tahun kemudian. Ini menunjukkan harapan masih jikalau ada pihak masih berhasrat untuk meneruskan usaha pencarian,” katanya.

Esok genap tujuh tahun pesawat Malaysia Airlines, penerbangan MH370 hilang daripada imbasan radar semasa dalam perjalanan dari Kuala Lumpur ke Beijing, China dan keluarga 239 penumpang dan anak kapal pesawat itu masih menanti pengakhiran episod tragis terbabit.

Kementerian Pengangkutan sebelum ini dilaporkan masih belum memutuskan sama ada akan melancarkan semula pencarian MH370 atau tidak, kerana setakat ini tiada sebarang bukti baharu mengenainya ditemui untuk mengerakkan semula pencarian.

Sumber (Setiausaha Akhbar Menteri Pengangkutan) Kementerian Pengangkutan memberitahu Bernama, kerajaan akan membuat satu pengumuman penting berkaitan tragedi tersebut dalam masa terdekat. – Bernama


Gangguan air: Sampai bila nak beri muka pada kilang haram?

Oleh Ainul Illia Meor Suzurudin

BANGI, 26 Rabiulawal 1442H, Khamis – Sampai bila kerajaan negeri Selangor perlu beri muka kepada kilang yang beroperasi secara haram yang juga berkemungkinan besar mencemarkan sungai berdekatan dengan mereka?

Apakah kerajaan negeri termaju di Malaysia itu terlalu tuli untuk mendengarkan rintihan rakyat yang terpaksa berhadapan krisis air saban kali, bahkan mungkin ada yang belum sempat menarik nafas lega selepas menghadapi masalah bekalan air sebelumnya.

Ahli Jawatankuasa Pusat Ikatan Muslimin Malaysia (ISMA), Ustaz Omar Kassim menegaskan, air adalah bekalan paling asas dalam kehidupan rakyat dan ketiadaannya amat mengganggu kelancaran kehidupan seharian.

Apatah lagi dalam keadaan negara berdepan COVID-19, tegas beliau, gangguan bekalan air yang boleh dilihat sebagai ‘acara bulanan Selangor’ menyukarkan lagi rakyat untuk mengamalkan penjagaan diri mengikut saranan yang telah ditetapkan Kementerian Kesihatan Malaysia (KKM).

“Kerajaan negeri Selangor yang dipimpin Datuk Seri Amirudin Shari digesa mencari satu pelan menyeluruh untuk menyiasat dan menyelesaikan segera isu ini.

“Tindakan tegas perlu diambil kepada pencemar sungai. Bawa mereka ke muka pengadilan segera tanpa ada perlindungan khas pihak-pihak tertentu!,” katanya ketika dihubungi Ismaweb.net, hari ini.

Pada masa sama, beliau berharap, kerajaan tidak lagi berlembut dengan kilang-kilang yang beroperasi secara haram, dan ianya perlu ditutup dengan kadar segera.

Terdahulu, dilaporkan bahawa terdapat 5,589 kilang haram dikesan beroperasi di seluruh Selangor dengan 869 daripadanya terletak berhampiran sungai.

Sebahagian besarnya terletak di hilir sungai atau selepas muka sauk loji rawatan air (LRA).

Kerajaan Selangor pula dilihat bagaikan memihak kepada kilang-kilang ini demgan melaksanakan Program Pematuhan Syarat dan Penguatkuasaan Kilang Tanpa Kebenaran Selangor.

Ia pada asalnya berakhir 30 September namun dilanjutkan pula hingga 31 Disember ini.


Isu vaksin: Terpedaya ‘syarikat palsu’, KM Pulau Pinang tak kompeten?

GEORGETOWN, 8 Syawal 1442H, Khamis – Tawaran sumbangan dua juta dos vaksin COVID-19 jenama Sinovac kepada kerajaan Pulau Pinang oleh sebuah syarikat yang didakwa ‘palsu’, menunjukkan betapa tidak kompetennya Ketua Menteri negeri itu.

Ketua Penerangan BERJASA, Hazwan Mohamad mempersoalkan tindakan Ketua Menteri Pulau Pinang, Chow Kon Yeow – adakah tidak melakukan semakan latar belakang ‘syarikat’ berkenaan sebelum menerima tawaran pemberian vaksin.

Lebih musykil, apabila Kon Yeow sibuk mahu menyiasat dakwaan tersebut hanya selepas Menteri Penyelaras Program Imunisasi COVID-19 Kebangsaan, Khairy Jamaluddin Abu Bakar mendedahkan bahawa ‘syarikat’ itu tidak wujud.

“Persoalannya, adakah Ketua Menteri DAP ini begitu tidak kompeten sekali dalam mengurus pentadbiran negeri?

“Adakah kali pertama terima tawaran bantuan dari ‘syarikat’ itu tidak dibuat ‘background check’? Betul atau tidak wujudnya syarikat itu?

“Insiden ini bagi saya adalah satu petanda tidak kompeten kerajaan negeri dalam berurusan dengan syarikat yang menawarkan apa sahaja perkhidmatan kepada negeri,” katanya kepada Ismaweb.net hari ini.

Mengulas lanjut, beliau berkata, persoalan lebih besar lagi adalah bagaimana tiada seorang pun daripada kerajaan negeri yang dapat mengenal pasti ketidakwujudan syarikat yang hendak memberi sumbangan.

“Atau adakah di sebalik bantuan tersebut, wujud ‘deal-deal’ lain yang tidak diketahui?,” soalnya.

Justeru, Hazwan menggesa siasatan menyeluruh dilakukan terhadap pentadbiran Kerajaan Negeri Pulau Pinang ini.

Terdahulu, Khairy dalam sidang medianya menjelaskan tawaran dua juta dos vaksin Sinovac secara percuma kepada kerajaan Pulau Pinang adalah tidak sahih dan palsu.

Ini kerana, pihaknya mendapati syarikat yang membuat tawaran berkenaan, Xintai Development Enteprise Ltd yang berpangkalan di Hong Kong, tidak wujud.

“Kita sudah melaksanakan carian dan mendapati syarikat ini tidak wujud di Hong Kong. Kita juga buat pemeriksaan dengan pengeluar, Sinovac Biotech Ltd di China dan mendapati tidak pernah wujud urusan (dengan syarikat itu).

“Syarikat ini tidak wujud, jadi apa yang ditunjukkan Ketua Menteri Pulau Pinang mengenai tawaran dua juta dos vaksin ini adalah palsu. Jadi bagaimana kerajaan Pulau Pinang boleh menggunakan surat (scam) palsu untuk menuduh Kerajaan Pusat menghalang pemberian vaksin ini?,” katanya.

Susulan itu, Kon Yeow memohon syarikat bersama pengarah yang dinamakan tampil memberi penjelasan dengan mengemukakan bukti berkaitan demi membersihkan nama serta imej mereka.


Warga emas didakwa lakukan persetubuhan luar tabii dengan kambing betina

KUALA KUBU BHARU, 20 Rabiulakhir 1443H, Khamis – Seorang warga emas mengaku tidak bersalah di Mahkamah Sesyen di sini hari ini atas pertuduhan melakukan persetubuhan luar tabii dengan seekor kambing betina di belakang rumah jirannya, Julai lalu.

Shaari Hasan, 60, didakwa melakukan perbuatan itu di belakang sebuah rumah di Kampung Sungai Buaya, Rawang pada 1.30 tengah hari, 27 Julai lalu, mengikut Seksyen 377 Kanun Keseksaan yang membawa hukuman penjara maksimum 20 tahun dan denda atau sebat, jika sabit kesalahan.

Terdahulu, Shaari, yang memakai baju kemeja bercorak flora mengangguk faham dan mengaku bersalah atas pertuduhan itu yang dibacakan di hadapan Hakim Nurul Mardhiah Mohammed Redza.

Bagaimanapun, ketika ditunjukkan barang kes iaitu pakaian miliknya yang dirampas semasa kejadian iaitu sehelai baju T berwarna hijau dan seluar panjang berwarna coklat, lelaki itu tidak mengakui kedua-dua pakaian berkenaan adalah miliknya.

Nurul Mardhiah kemudian bertanya kepada tertuduh: “Adakah baju dan seluar itu milik kamu?” dan tertuduh, yang merupakan seorang duda menjawab, “Bukan”.

Nurul Mardhiah berkata pengakuan salah tertuduh tidak boleh diterima memandangkan dia tidak mengakui barang kes tersebut dan meminta pertuduhan terhadap lelaki itu dibacakan sekali lagi dan tertuduh mengaku tidak bersalah.

Timbalan Pendakwa Raya Siti Khadijah Amir Hamdzah tidak menawarkan jaminan memandangkan kesalahan itu adalah serius, namun peguam Zolazrai Zolkapli yang mewakili tertuduh memohon jaminan dibenarkan kerana anak guamnya tinggal seorang diri.

Mahkamah tidak membenarkan tertuduh diikat jamin dan menetapkan 24 Dis ini untuk sebutan semula kes.

Media sebelum ini melaporkan kejadian itu disedari seorang wanita berusia 45 tahun yang terdengar bunyi mengembek dari kandang kambing yang terletak di belakang rumahnya.

Menurut polis, wanita berkenaan yang pergi ke kandang kambing itu mendapati, seorang lelaki yang dikenalinya berada dalam keadaan separuh bogel bangun dari sebelah kambing milik wanita tersebut.

Selepas menyedari kehadiran wanita terbabit, suspek telah melarikan diri dan hasil pemeriksaan mendapati, kambing betina yang menjadi mangsa lelaki itu telah mati. – Bernama


7,154 kes keselamatan siber setakat Julai, paling banyak ‘scam’

Oleh Siti Hafidah Abd Ghaffar

BANGI, 28 Zulhijjah 1441H, Selasa – Sebanyak 7,154 insiden keselamatan siber dengan kebanyakannya membabitkan penipuan setakat Julai tahun ini, dedah Ketua Pegawai Eksekutif, CyberSecurity Malaysia, Datuk Dr Amirudin Abdul Wahab.

Beliau mendedahkan insiden penipuan berada pada kedudukan tertinggi dengan 5,319 insiden diikuti pencerobohan dan jenayah siber.

“Dalam kes penipuan mempunyai subkategori salah satunya adalah scam. Scam sebenarnya berpunca daripada kelemahan seseorang individu juga. Mereka mudah ditipu dengan pelbagai kaedah kejuruteraan sosial.

“Justeru penting pengguna internet tidak berkongsikan terlalu banyak maklumat mereka kerana dibimbangi data berkenaan akan diambil pihak lain dan identiti mereka dicuri,” katanya ketika sidang media di Fix & Go IT Specialist di sini hari ini.

Pada masa sama, beliau turut mengingatkan supaya rakyat tidak mudah percaya dengan panggilan kejuruteraan sosial yang konon dakwa dari pihak berkuasa.

Katanya, dakwaan berkenaan membuatkan mangsa terpedaya dan mula membuat transaksi bank sehingga kehilangan ratusan ribu ringgit.

“Kes-kes ini berpunca daripada mangsa tidak tidak sedar wujudnya usaha menipu di alam siber. Kami mendapati kes (penipuan) memang teratas setiap tahun. Motif utama banyak bersifat penipuan mencuri wang secara langsung atau tidak langsung,” katanya.

Dalam pada itu, Dr Amirudin memaklumkan bahawa pihaknya menawarkan program Cyber Security Awareness For Everyone (CyberSAFE) bagi memberi kesedaran pada masa mendidik masyarakat mengenai isu di alam siber.

Beliau berkata, kes-kes seperti penipuan juga dibawa kerana ada masanya modus operandi penjenayah siber ini sama tapi mangsa yang berbeza.

“Kita dapati perkara itu berulang-ulang. Oleh kerana itu kita perkelaskan dalam bentuk ‘job scam’, ‘love scam’, ‘Macau scam’, ‘parcel scam’ dan sebagainya.

“Konsepnya mereka mengambil kesempatan dari kelemahan manusia seperti sifat takut contohnya mereka menakutkan mangsa dengan panggilan polis dan amaran mahkamah.

“Satu lagi dari mereka mengambil kesempatan dari sudut ketamakan manusia,” kata beliau.

Selain itu pengguna boleh memuat turun aplikasi ‘Cyber999 App di Appstore dan Google Play dan mengisi. borang dalam talian di https://www.mycert.org.my.


Ratusan ribu jemaah Palestin tunaikan solat sunat Aidiladha di Masjid al-Aqsa

BAITULMAQDIS, 10 Zulhijjah 1443H, Ahad – Puluhan ribu jemaah Palestin menunaikan solat sunat Aidiladha di perkarangan Masjid al-Aqsa walaupun penempatan tentera pendudukan Israel di sana terlalu ramai.

Kira-kira 150,000 jemaah pada hari Sabtu berpusu-pusu menuju Masjid al-Aqsa, tapak ketiga paling suci bagi umat Islam, dari seluruh kota al-Quds, tanah yang diduduki dan Tebing Barat untuk menghadiri solat Aidiladha, atau Hari Raya Korban, lapor agensi berita rasmi Palestin Wafa.

Sejak awal pagi, polis Israel mengadakan berpuluh-puluh sekatan jalan raya dan melakukan pencarian dan pemeriksaan meluas ke atas rakyat Palestin, meminta kad pengenalan mereka di sekitar al-Quds dan lorong-lorongnya dan menghalang ramai daripada memasuki tapak suci itu.

Meskipun sekatan dilakukan secara meluas, penduduk Palestin di Semenanjung Gaza tetap bersiap sedia untuk menyambut Hari Raya Aidiladha atau Hari Raya Korban walau dalam keadaan ekonomi yang teruk.

Hari Raya Aidiladha disambut pada tarikh 10 Zulhijjah setiap tahun.

Umat Islam di kebanyakan negara di seluruh dunia turut menyambutnya pada hari Sabtu.

Manakala Iran dan banyak negara di Asia dan Afrika akan menyambut Hari Raya Aidiladha pada hari Ahad. – Agensi


Sanusi beri bayangan pertuduhan mahkamah tak halang bertanding PRN

KUALA LUMPUR, 29 Zulhijjah 1444H, Selasa – Menteri Besar Kedah, Datuk Seri Muhammad Sanusi Md Nor memberi bayangan tindakan perundangan yang dikenakan terhadap beliau hari ini tidak menghalangnya menjadi calon pada Pilihan Raya Negeri (PRN) yang akan diadakan pada 12 Ogos.

Penyandang kerusi Dewan Undangan Negeri (DUN) Jeneri, Kedah itu dihadapkan di dua Mahkamah Sesyen Selayang di sini atas dua pertuduhan menghasut berhubung isu pelantikan Menteri Besar Selangor dan penubuhan Kerajaan Perpaduan dalam satu ceramah politik, minggu lepas.

Mahkamah telah menetapkan 4 Oktober untuk sebutan semula kes bagi serahan dokumen.

“Alhamdulillah Oktober, ni dan (sempat) masuk PRN dulu…,” katanya kepada pemberita selepas prosiding kedua kes itu.

Muhammad Sanusi, 48, yang juga Pengarah Pilihan Raya Perikatan Nasional, mengaku tidak bersalah terhadap kedua-dua pertuduhan itu.

Hakim Nor Rajiah Mat Zin dan Hakim Osman Affendi Mohd Shalleh masing-masing membenarkan Muhammad Sanusi diikat jamin RM5,000 dengan seorang penjamin bagi setiap pertuduhan dan mengarahkannya tidak membuat sebarang komen berhubung kes sehingga kes berkenaan selesai serta menetapkan 4 Oktober untuk sebutan kes bagi serahan dokumen.

Muhammad Sanusi membayar wang jaminan berjumlah RM10,000 bagi kedua-dua pertuduhan itu selepas selesai prosiding berkenaan. – Bernama


Syed Saddiq arah wang RM1 juta diagih sehari selepas SPRM geledah rumah

KUALA LUMPUR, 20 Zulhijjah 1443H, Rabu – Mahkamah Tinggi hari ini diberitahu bahawa Syed Saddiq Syed Abdul Rahman telah mengarahkan wang RM1 juta yang dikeluarkan daripada akaun Angkatan Bersatu Anak Muda (Armada) diagihkan dalam kalangan exco sayap parti, sehari selepas Suruhanjaya Pencegahan Rasuah Malaysia (SPRM) menyiasat dan menggeledah kediaman Ahli Parlimen Muar itu di Petaling Jaya pada 31 Mac 2020.

Pegawai penyiasat SPRM Mohd Syahmeizy Sulong, 37, berkata wang yang dikeluarkan dari bank pada 6 Mac 2020 berada dalam kawalan Rafiq Hakim Razali, yang ketika itu Penolong Bendahari Armada, Parti Pribumi Bersatu Malaysia dan tiada transaksi dibuat dalam tempoh berkenaan sebelum ia diagihkan pada 1 April 2020.

“Wang itu disimpan di rumah Rafiq Hakim sebelum ia diagihkan kepada kepada Ketua Penerangan Pemuda Bersatu Wilayah Persekutuan Muhammad Daniel Kusari dan Muhammad Naqib Ab Rahim yang ketika itu ahli Bersatu,” katanya semasa pemeriksaan utama oleh Timbalan Pendakwa Raya Muhammad Asyraf Mohamed Tahir pada perbicaraan kes Syed Saddiq yang berdepan empat pertuduhan pecah amanah dan pengubahan wang haram.

Disoal Muhammad Asyraf apa yang menyebabkan wang RM1 juta itu tiba-tiba diagihkan kepada Muhammad Daniel dan Muhammad Naqib, saksi menjawab: Wang diagihkan selepas pihak SPRM mula siasat dan geledah rumah YB Syed Saddiq pada 31 Mac 2020.

Mohd Syahmeizy, yang menyiasat kes penyelewengan dana Armada dihadapi Syed Saddiq berkata berdasarkan keterangan saksi yang dirakam, duit itu dikeluarkan oleh dua pemegang amanah Armada, Rafiq Hakim dan Ahmad Redzuan Mohamed Shafi, yang ketika itu Penolong Setiausaha Armada atas arahan Syed Saddiq.

Menurut Penguasa Kanan SPRM itu, cek pengeluaran wang berkenaan ditandatangani oleh Rafiq Hakim dan Ahmad Redzuan kerana Syed Saddiq tidak mempunyai masa untuk pergi ke bank selain tandatangannya sering berubah.

Saksi pendakwaan ke-25 itu berkata siasatannya juga mendapati, pada 31 Mac 2020, tertuduh telah menghubungi Rafiq Hakim dan arahkannya untuk ‘clear’ wang yang disimpan di rumah Rafiq Hakim kerana tertuduh risau wang itu akan dijumpai dan disita oleh pihak SPRM.

Kepada soalan Muhammad Asyraf, saksi berkata pihak SPRM menggeledah rumah Syed Saddiq pada hari berkenaan (31 Mac) susulan siasatan dijalankan oleh seorang lagi pegawai penyiasat, Muhamad Khairi Muhamad Rodi untuk menyiasat kehilangan wang berjumlah RM250,000 di rumah ahli politik tersebut.

Menurut Mohd Syahmeizy, daripada RM1 juta itu, wang berjumlah RM650,000 diagihkan kepada Muhammad Daniel manakala RM250,000 kepada Muhammad Naqib.

Bagaimanapun, saksi berkata pihak SPRM hanya menemukan wang berjumlah RM425,537 daripada Muhammad Daniel dan menyita wang berkenaan.

Disoal Muhammad Asyraf di mana baki wang itu, saksi menjawab: Hasil keterangan Muhammad Daniel, baki wang telah diagihkan kepada ketua bahagian dan ahli-ahli Armada.

Terdahulu, Mohd Syahmeizy berkata terdapat perbincangan melibatkan Syed Saddiq, Rafiq Hakim dan Ahmad Redzuan pada awal Mac 2020 dan keterangan saksi menyatakan Syed Saddiq amat risau pergolakan yang berlaku selepas ‘Langkah Sheraton’.

“Oleh itu, YB Syed Saddiq tanya Rafiq Hakim berapa wang yang ada dalam akaun Armada pusat. YB Syed Saddiq nyatakan wang dalam akaun Armada merupakan hasil titik peluh sepanjang beliau menjadi Ketua Armada. Rafiq Hakim kemudian beritahu YB Syed Saddiq baki semasa akaun berjumlah lebih RM1 juta,” katanya.

Beliau turut memaklumkan pengeluaran wang itu dibuat selepas kedudukan Syed Saddiq dalam Pakatan Harapan goyah dan ia disokong oleh beberapa keterangan saksi yang diambil iaitu Ahmad Redzuan, Rafiq Hakim dan bekas Exco Armada Abdul Hannaan Khairy.

Kepada soalan Timbalan Pendakwa Raya Datuk Wan Shaharuddin Wan Ladin, mengapa Syed Saddiq dituduh kali pertama pada 22 Julai 2021 sedangkan izin untuk mendakwa dikeluarkan pada 4 Jan tahun sama, saksi menjawab: Untuk siasatan terhadap YB Syed Saddiq, pihak SPRM telah membuka lima kertas siasatan yang berbeza aduan dan maklumat.

“Oleh itu, pertuduhan terhadapnya dibuat terlalu lama disebabkan saya memerlukan keterangan saksi bagi menyamakan dengan kertas siasatan lain kerana ketika itu ada kertas siasatan yang belum siap ke atas YB Syed Saddiq,” kata saksi.

Perbicaraan di hadapan Pesuruhjaya Kehakiman Datuk Azhar Abdul Hamid bersambung. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Muslimah perlu jadi ‘role model’ bangun peradaban

BANGI, 20 Rabiulakhir 1442H, Ahad – Golongan wanita Islam berperanan dalam membangunkan peradaban, kerana mereka bertanggungjawab di atas kualiti generasi akan datang.

Oleh itu, menjadi tanggungjawab kepada golongan wanita untuk membangunkan peradaban bermula daripada fungsinya sebagai seorang isteri dan ibu di rumah.

Ketua Umum PP Muslimat Hidayatullah, Dr Reny Susilowati berkata, golongan wanita bertanggungjawab di atas kualiti generasi dengan menanamkan visi hidup pada anak-anak.

“Oleh itu, mereka juga perlu mempersiapkan diri menjadi ‘role model’ pada anak kerana peranan dan fungsi muslimah ialah membangunkan peradaban.

“Wanita itu tiang negara, apabila baik wanita maka baiklah negara. Begitu juga di sebalik kejayaan lelaki atau anak-anak pasti di sebaliknya adalah kerana wanita,” katanya.

Beliau berkata demikian dalam webinar anjuran Munas V Mushida yang berlangsung secara virtual di YouTube, Hidayatullah ID semalam.

Webinar bertajuk ‘Meneguhkan Integrasi Muslimah Demi Tegaknya Peradaban Islam’ itu menampilkan moderator dua negara iaitu Indonesia dan Malaysia, yang turut menampilkan Ketua Wanita Ikatan Muslimin Malaysia (ISMA), Dr Suriani Sudi.

Mengulas tajuk itu, Dr Reny berkata, peradaban Islam adalah manifestasi iman di dalam setiap aspek kehidupan.

“Tidak kiralah dalam urusan peribadi, keluarga, ideologi, politik mahupun aspek pertahanan keamanan,” katanya.

Bagaimanapun, beliau berkata, peradaban masih tidak merangkumi keseluruhan masyarakat kerana wujud pelbagai penyelewengan fitrah dalam kalangan wanita muslim.

“Di Indonesia, dari 1,000 remaja hamil, 48 daripadanya adalah di luar nikah dan 58 peratus mahu melakukan penguguran janin.

“Malah, dalam tempoh pandemik, angka kes penceraian juga meningkat setakat tiga bulan dari Mei hingga Julai.

“Data dari Jawa Barat yang mempunyai penduduk sebanyak 39.9 juta. Dalam tiga bulan, 27,148 kes penceraian dilaporkan,” katanya.


Kadar pengangguran menurun

ALOR GAJAH, 21 Rabiulawal 1445H, Sabtu – Kadar pengangguran negara terus menunjukkan trend penurunan apabila mencatat 3.5 peratus pada suku pertama 2023 berbanding 3.6 peratus pada suku tahun keempat 2022, kata Menteri Sumber Manusia (KSM), V. Sivakumar.

Katanya, ia berikutan berlakunya perubahan dalam trend pencarian kerja yang ketara terutama melibatkan golongan muda sejak kebelakangan ini dan dalam masa yang sama, pelbagai inisiatif dilaksanakan oleh kerajaan bagi membantu golongan pencari kerja berumur 40 tahun ke atas.

“Memang ada trend perubahan dalam pencarian terutama selepas COVID-19 kerana ramai yang dihentikan kerja dan selepas itu, mereka mencari pekerjaan yang sesuai dengan minat dan kemahiran mereka. Jadi ada perubahan trend di situ,” katanya pada sidang media selepas merasmikan program Jelajah MADANI Bersama Menteri Sumber Manusia di Pulau Sebang di sini hari ini.

Dalam pada itu katanya, data daripada Portal MYFutureJobs menunjukkan sebanyak 455,350 pencari kerja di seluruh negara telah berjaya ditempatkan dalam pelbagai sektor dari tempoh 2022 hingga September 2023.

“Ini adalah petunjuk yang baik bahawa lebih ramai orang mula bekerja dan kadar pengangguran semakin berkurangan dan dalam masa yang sama, mereka mendapat upah atau gaji yang setimpal,” katanya.

Mengulas lanjut beliau berkata, KSM dengan agensi lain termasuk Pertubuhan Keselamatan Sosial (PERKESO) akan melakukan lebih banyak usaha untuk memastikan kadar pengangguran dalam kalangan anak muda dikurangkan.

Katanya, program yang dirangka bukan saja untuk mengurangkan kadar pengangguran malahan memastikan belia negara mempunyai latihan dan kemahiran mencukupi agar mereka bersedia memasuki pasaran pekerjaan yang sangat kompetitif.

“Kita juga sentiasa melihat perkembangan dan trend di seluruh dunia untuk mengenal pasti potensi pekerjaan pada masa hadapan yang kini amat jelas menunjukkan permintaan tinggi dalam bidang tertentu seperti keselamatan siber dan pendigitalan,” katanya.

Dalam masa yang sama, katanya KSM juga sedang melipatgandakan usaha menggalakkan majikan dalam pelbagai sektor supaya mengambil 100 pekerja tempatan agar mengurangkan kebergantungan terhadap pekerja asing. – Bernama


7 maut nahas di Simpang Pulai

IPOH, 21 Zulhijjah 1441H, Selasa – Tujuh maut, manakala tiga cedera dalam kemalangan membabitkan sebuah lori dan kenderaan pelbagai guna (MPV) jenis Perodua Alza di Jalan Keramat Pulai, Simpang Pulai menghala ke Cameron Highlands, petang ini.

Menurut jurucakap Jabatan Bomba dan Penyelamat Perak, pihaknya menerima panggilan mengenai kejadian itu kira-kira jam 5.55 petang, sebelum jentera dari Balai Bomba dan Penyelamat Simpang Pulai dikejarkan ke lokasi.

Katanya, tujuh yang maut terdiri daripada lima orang dewasa termasuk tiga wanita serta dua kanak-kanak lelaki.

“Tiga mangsa yang cedera pula terdiri daripada dua kanak-kanak lelaki dan seorang lelaki dewasa,” katanya dalam kenyataan ringkas.

Operasi menyelamat sedang dijalankan dan maklumat terperinci akan dimaklumkan kemudian. -Bernama


Jangan semai kebencian guna sentimen kaum, agama: PM

KUALA LUMPUR, 24 Syaaban 1444H, Jumaat – Perdana Menteri, Datuk Seri Anwar Ibrahim memberi amaran terhadap sebarang cubaan atau tindakan yang boleh menganggu-gugat keharmonian negara.

Beliau telah mengarahkan pihak berkuasa keselamatan supaya berwaspada terhadap mana-mana individu yang cuba menyemai benih kebencian dengan menggunakan sentimen perkauman dan agama.

Menurut Anwar, beliau tidak membenarkan sebarang percubaan untuk mengapi-apikan satu kaum dengan yang lain.

“Saya telah mengarahkan seluruh pasukan keselamatan berwaspada kerana orang tertentu yang terdesak atau berasa tercabar akan menggunakan sentimen ini, dan orang dan rakyat miskin diupah untuk menimbulkan kekacauan.

“Saya dan Kabinet akan memastikan keamanan dan keharmonian semua kaum dan agama terpelihara dan kita tidak akan bertolak ansur dengan sebarang tindakan yang boleh mengganggu-gugat keamanan negara,” katanya dalam sidang media selepas mempengerusikan mesyuarat Kabinet, hari ini.

Beliau menegaskan, kerajaan tidak akan berkompromi dalam mengambil tindakan terhadap perbuatan atau kenyataan melampau, demi menjaga keharmonian kaum dan agama di negara ini.

Dalam perkara berasingan berhubung kenyataan anggota EXCO Selangor, Mohd Zawawi Ahmad Mughni bahawa orang Islam di negeri itu tidak dibenarkan menyertai aktiviti di rumah ibadat bukan Islam, Anwar berkata, perkara itu perlu diselesaikan melalui wacana tanpa campur tangan kerajaan.


‘Senario paling dahsyat jika pemimpin hilang akal iktiraf UEC’

BANGI, 3 Safar 1443H, Jumaat – Senario paling dahsyat akan wujud dalam pendidikan negara sekiranya pemimpin hilang pertimbangan dan akal mengiktiraf Sijil Peperiksaan Bersepadu (UEC).

Pengiktirafan kepada sijil berkenaan bukan hanya menghancurkan, bahkan secara automatik meletakkan kewujudan dasar pendidikan seperti Penyata Razak, Penyata Rahman Talib dan Akta Pendidikan 1996 luput walaupun diluluskan oleh Parlimen.

Presiden Persatuan Pesara Pegawai Pendidikan Perkhidmatan Pendidikan Malaysia (PPPPPM), Datuk Abdul Raof Hussin berkata, sistem pendidikan negara mungkin terpaksa membuat dasar baharu selaras dengan keputusan mengiktiraf sijil berkenaan.

Ini kerana, Akta Pendidikan 1996 dengan jelas menyatakan penggunaan bahasa Melayu sebagai pengantar, di samping bahasa lain boleh digunakan sebagai subjek pelajaran, katanya.

“Tetapi, UEC ditubuhkan dengan menggunakan bahasa Cina, malah tidak mengikut dasar pendidikan di mana peperiksaan mereka pun tak ikut sistem kita.

“Sedangkan, peperiksaan mesti datang dari KPM. Mereka pula buat peperiksaan dan kurikulum yang condong kepada memuja negara China,” katanya dalam bual bicara Agenda Pertiwi bertajuk UEC: Kerana Kuasa Prinsip Tergadai, malam tadi.

Beliau berkata, sehingga kini Malaysia mempunyai sebanyak 61 buah sekolah persendirian Cina yang mengendalikan UEC sejak ia diluluskan oleh bekas Perdana Menteri, Tun Dr Mahathir Mohamad.

Abdul Raof mengakui kewujudan sijil peperiksaan itu adalah berpunca daripada sikap pemimpin Melayu yang tidak mempunyai jati diri dan hilang pertimbangan hanya kerana mempertahankan kuasa.

“Saya salahkan pemimpin-pemimpin Melayu. Mereka ini terlalu takut dan mengikut kehendak Dong Zong. Kenapa kita nak bertolak ansur dengan mereka? Patut titik terus.

“Siapa yang mencabul Perlembagaan kalau lulus? Perdana Menteri! Jika diiktiraf ia mencabul Perkara 152 bahasa Melayu sebagai bahasa kebangsaan, Akta Bahasa 1963 dan 1967, melanggar wasiat Raja-Raja Melayu,” katanya.

Pada masa sama, beliau tidak menolak kemungkinan wujud senario kedudukan sekolah kebangsaan akan secara beransur-ansur runtuh disebabkan pertambahan Sekolah Jenis Kebangsaan (SJK) dan swasta Cina.

“Jika bukan sekolah bertambah, mungkin cawangannya bertambah. Maka, yang merana disitu ibarat kera di hutan disusukan, anak di sekolah kebangsaan akan beransur kurang.

“Bayangkan pelajar sekolah kita ambil SPM, tetapi pelajar aliran UEC tidak ambil SPM sedangkan UEC sama taraf dengan STPM. Mana boleh,” katanya.

Terdahulu, laporan portal berita Samudera.my mendedahkan, bahawa UEC yang selama ini menjadi subjek kontroversi bakal diluluskan kerajaan.

Kelulusan yang diberikan tersebut adalah kelulusan bersyarat seperti wajib lulus bahasa Melayu dan subjek Sejarah.

Tindakan ini menurut sumber dalaman portal berkenaan, berikutan tuntutan pihak tertentu dari pembangkang yang mengenakan beberapa syarat ketat untuk memberikan sokongan ‘Confidence & Supply Agreement’ (CSA) kepada pihak kerajaan pada 14 September 2021.


Kes cukai tertunggak: Permohonan kebenaran merayu Najib, Nazifuddin didengar 10 Mei

PUTRAJAYA, 9 Rejab 1443H, Jumaat – Permohonan Datuk Seri Najib Razak dan anaknya Datuk Mohd Nazifuddin bagi mendapatkan kebenaran merayu penghakiman terus yang dimasukkan terhadap mereka dalam kes cukai tertunggak masing-masing akan didengar oleh Mahkamah Persekutuan pada 10 Mei.

Perkara itu dimaklumkan kepada media oleh peguam Wee Yeong Kang, yang mewakili Najib dan Nazifuddin, selepas prosiding pengurusan kes hari ini.

Kes itu didengar di hadapan Timbalan Pendaftar Mahkamah Persekutuan Rasidah Roslee yang turut dihadiri oleh peguam Sakinah Najwa Hussin bagi pihak Lembaga Hasil Dalam Negeri (LHDN) dan Abhilaash Subramaniam mewakili Badan Peguam Malaysia yang bertindak sebagai ‘amicus curiae’ atau sahabat mahkamah.

Wee berkata semalam, mahkamah membenarkan permohonan peguam LHDN untuk menangguhkan pendengaran permohonan itu yang dijadual pada 16 Februari depan.

Beliau berkata LHDN turut memohon untuk menangguhkan prosiding pada 8 Februari lepas kerana seorang daripada peguamnya positif COVID-19.

Najib dan Mohd Nazifuddin memfailkan notis usul ke Mahkamah Persekutuan bagi memperoleh kebenaran merayu keputusan Mahkamah Rayuan yang menolak rayuan mereka mengetepikan keputusan Mahkamah Tinggi, berhubung pembayaran cukai berkenaan.

Pada 9 September lepas, Mahkamah Rayuan mengekalkan keputusan Mahkamah Tinggi yang membenarkan permohonan LHDN untuk mendapatkan penghakiman terus bagi menuntut tunggakan cukai sebanyak RM1.69 bilion daripada Najib dan RM37.6 juta daripada Mohd Nazifuddin.

Penghakiman terus adalah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.

Perintah terhadap Najib dan Mohd Nazifuddin dikeluarkan masing-masing pada 22 dan 6 Julai tahun lepas oleh Hakim Datuk Ahmad Bache dan Hakim Datuk Ahmad Zaidi Ibrahim.

Pada 25 Jun 2019, kerajaan menerusi LHDN memfailkan saman terhadap Najib, menuntut beliau membayar RM1.69 bilion bagi cukai pendapatan yang belum dibayar, kadar faedah lima peratus setahun dari tarikh penghakiman, kos dan relif lain yang difikirkan wajar oleh mahkamah.

LHDN, melalui kerajaan Malaysia, turut memfailkan saman terhadap Mohd Nazifuddin pada 24 Julai 2019 yang didakwa masih belum membayar cukai untuk tahun taksiran 2011 hingga 2017 berjumlah RM37,644,810.73 seperti yang dinyatakan melalui notis taksiran bertarikh 15 Mac 2019. – Bernama


69 penduduk Pulau Gaya larikan diri elak PKPD diburu

KOTA KINABALU, 26 Zulkaedah 1442H, Rabu – Seramai 69 penduduk Kampung Pondo, Pulau Gaya, dekat sini, diburu selepas melarikan diri bagi mengelak berada dalam kawasan Perintah Kawalan Pergerakan Diperketatkan (PKPD), kata Menteri Kerajaan Tempatan dan Perumahan Sabah Datuk Masidi Manjun.

Masidi yang juga jurucakap kerajaan Sabah berkaitan COVID-19 berkata usaha mengesan kesemua individu terbabit kini sedang giat dilakukan anggota Balai Polis Pulau Gaya.

“Penduduk terbabit dipercayai melarikan diri ketika pergi ke Pusat Kuarantin dan Rawatan COVID-19 Berisiko Rendah (PKRC).

“Justeru, kerajaan Sabah menggesa kepada penduduk yang melarikan diri dari kawasan PKPD di Kampung Pondo, Pulau Gaya, supaya kembali ke kampung itu dengan segera bagi memastikan tidak berlaku jangkitan kepada komuniti lain,” katanya dalam kenyataan.

Beliau berkata kegagalan penduduk terbabit berbuat demikian boleh menyebabkan mereka diambil tindakan mengikut Akta Pencegahan dan Pengawalan Penyakit Berjangkit 1988 dan Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan) (Kawalan Pergerakan) (No.4) (Pindaan) (No.16) 2021.

Masidi berkata orang ramai diminta memaklumkan kepada balai polis terdekat sekiranya mempunyai maklumat mengenai keberadaan penduduk terbabit.

Kampung Pondo, Pulau Gaya, merupakan antara lokaliti di Sabah dikenakan PKPD bermula 30 Jun hingga 13 Julai berikutan penularan kes jangkitan COVID-19 yang dikesan tinggi di kawasan tersebut.

Susulan itu, kerajaan Sabah bersetuju untuk memperluaskan pelaksanaan PKPD ke seluruh perkampungan di Pulau Gaya berkuat kuasa 8 Julai ini.

Mengulas perkembangan COVID-19 di Sabah, Masidi berkata sebanyak 225 kes baharu direkodkan semalam menjadikan jumlah kumulatif 70,945 kes, dengan satu kluster baharu dilaporkan di Kota Kinabalu iaitu Kluster Agora Borneo dan satu kes kematian di Tawau.

Seramai 199 pesakit sembuh dan dibenarkan keluar hospital menjadikan jumlah kumulatif 68,308 orang pulih, manakala 1,672 pesakit sedang menerima rawatan iaitu 392 orang di hospital, PKRC Awam 1,158 orang dan 123 orang lagi di Pusat Tahanan Sementara dan penjara, katanya. – Bernama


RUU Perbekalan 2021 dibentangkan untuk bacaan kedua di Dewan Negara

KUALA LUMPUR, 1 Jamadilawal 1442H, Rabu – Rang Undang-undang Perbekalan 2021 hari ini dibentangkan untuk bacaan kali kedua di Dewan Negara oleh Menteri Kewangan, Datuk Seri Tengku Zafrul Abdul Aziz dengan pindaan yang diluluskan di Dewan Rakyat petang semalam.

Tengku Zafrul memaklumkan pindaan itu melibatkan Fasal 2 dalam teks bahasa Kebangsaan dan teks bahasa Inggeris Rang Undang-Undang Perbekalan 2021 iaitu perkataan RM164,151,656,800 kepada RM164,106,656,800.

“Saya juga mohon memaklumkan bahawa Jadual kepada Rang Undang-Undang Perbekalan 2021 dipinda di bawah ruang ‘amaun’ bagi Maksud B.47, dengan menggantikan perkataan 1,242,464,900 dengan perkataan 1,197,464,900, dan pada Jumlah dengan menggantikan perkataan 164,151,656,800 dengan perkataan 164,106,656,800,” katanya.

Beliau berkata demikian pada persidangan Dewan Negara hari ini.

Jelasnya, pindaan ini berbangkit daripada pengurangan jumlah wang yang diperuntukkan bagi Maksud B. 47 yang dinyatakan dalam Jadual kepada Rang Undang-Undang.

Ia untuk mengurangkan RM45 juta daripada jumlah yang diperuntukkan di bawah Kepala Bekalan B. 47 di bawah butiran 050100 – Perluasan Jabatan Hal Ehwal Khas (JASA) Kementerian Komunikasi dan Multimedia.

“Di atas semangat demokrasi berparlimen, serta pandangan yang diterima daripada pelbagai lapisan rakyat, beberapa pindaan lain juga telah dipersetujui dan pada hari ini saya akan memperincikan sekali lagi kepada Ahli-ahli Yang Berhormat di dalam Dewan Negara ini,” katanya.

Dewan Rakyat semalam meluluskan Rang Undang-undang (RUU) Perbekalan (Belanjawan) 2021 selepas bacaan ketiga yang diputuskan melalui undian belah bahagian selepas lebih 15 ahli Parlimen bangun menyokong supaya RUU itu diputuskan menerusi belah bahagian.

Bagaimanapun, ia diluluskan selepas seramai 111 menyokong, 108 menolak dan seorang tidak hadir. – Bernama


Jet Israel serang markas tentera di Gaza

GAZA, 6 Rabiulawal 1442H, Jumaat – Pesawat perang Israel pada Jumaat melancarkan serangan menyasarkan kedudukan Hamas di Semenanjung Gaza, lapor agensi berita Xinhua, memetik sumber keselamatan dan saksi kejadian.

Sumber keselamatan berkata, jet tentera zionis menyerang kawasan yang menempatkan tentera dan peluru berpandu milik Briged al-Qassam.

Menurut jurucakap tentera Israel, serangan udara itu sebagai tindak balas terhadap roket yang dibedil dari Gaza, menyasarkan kawasan di selatan Israel pada Khamis malam.

Tiada kecederaan atau kerosakan dilaporkan dan tiada pihak mengaku bertanggungjawab ke atas serangan itu.

Sejak dua minggu lalu, militan tidak dikenali membedil empat roket ke selatan Israel. Pada Selasa, roket dibedil dari Gaza beberapa jam selepas tentera Israel dilaporkan menjumpai “terowong” yang didakwa digunakan militan untuk bergerak dari Gaza ke Israel.

Insiden itu merupakan pelanggaran terbaru terhadap kesepakatan yang dicapai, ditaja oleh Mesir, Pertubuhan Bangsa-Bangsa Bersatu dan Qatar tahun lalu. – Bernama


Perbetul subjek Sejarah di sekolah, elak salah faham isu kalimah Allah

BANGI, 23 Zulkaedah 1444H, Isnin – Pendidikan sejarah secara menyeluruh perlu diterapkan dalam sistem pendidikan negara untuk mengelakkan kesangsian dan kekeliruan, sehingga boleh diperalat mana-mana pihak tidak bertanggungjawab seperti mana yang berlaku pada isu kalimah Allah.

Pensyarah Kanan Jabatan Hubungan Antarabangsa, Keselamatan dan Undang-Undang Universiti Pertahanan Nasional Malaysia (UPNM), Dr Nor Aishah Hanifa berkata, kepentingan dan keselamatan negara bakal terancam oleh politik agresif jika rakyat jahil tentang sejarah negara.

“Perspektif terhadap subjek Sejarah pada peringkat sekolah perlu diubah. Menjadikan mata pelajaran itu sebagai subjek wajib lulus pada peringkat Sijil Pelajaran Malaysia (SPM) tidak memadai.

“Negara perlukan generasi menghayati sejarah negara, bukannya menghafal subjek Sejarah untuk lulus peperiksaan. Adalah lebih mustahak subjek mengenai sejarah negara tidak berat sebelah. Ianya perlulah bersifat Malaysia dan mencerminkan semua aspek utama negara.

“Hakikatnya, kes Jill Ireland menjadi antara kes masalah seorang individu Sarawak ‘terperangkap’ dalam sejarah negara. Kes ini secara tidak langsung menggali isu ketidakpuasan hati Sabah dan Sarawak terhadap Kerajaan Persekutuan,” katanya.

Menulis di Berita Harian, beliau turut berkata, dengan memahami sejarah Perjanjian Malaysia 1963 (MA63) dan perbezaan negeri Borneo dalam gagasan Malaysia, rakyat akan mengetahui arus politik, ekonomi dan sosial di Sabah serta Sarawak.

Selain itu, beliau berkata, pendidikan sejarah secara berterusan dapat memupuk masyarakat selaras dengan agenda Malaysia MADANI tanpa banyak kekangan.

“Konsep itu boleh menjadi kenyataan jika semua rakyat boleh bertolak ansur, bekerjasama dan mendahulukan kepentingan negara.

“Rakyat perlu memilih musyawarah berterusan dengan pihak berkaitan untuk menyelesaikan masalah daripada melakukan demonstrasi dan tunjuk perasaan apabila semua saluran bicara sentiasa terbuka.

“Perlu diingat, ketegangan dalam masyarakat kerana isu sensitif boleh memecahkan negara, terutama permuafakatan Sabah dan Sarawak dalam semangat Persekutuan Malaysia,” ulasnya.

Terdahulu, Kementerian Dalam Negeri (KDN) dan kerajaan Malaysia dilaporkan menarik balik rayuan terhadap keputusan Mahkamah Tinggi Kuala Lumpur yang memutuskan penganut agama Kristian boleh menggunakan kalimah Allah dan tiga perkataan Arab yang lain dalam penerbitan bahan agama mereka bagi tujuan pembelajaran.

Keputusan Mahkamah Tinggi itu dibuat pada 10 Mac 2021 selepas membenarkan permohonan semakan kehakiman seorang wanita beragama Kristian, Jill Ireland Lawrence Bill yang memohon pengisytiharan mengenai hak Perlembagaannya berhubung penggunaan kalimah Allah dalam penerbitan agama berkenaan.

Selepas dikritik, Anwar memaklumkan, penggunaan kalimah Allah hanya terpakai oleh penganut agama Kristian di Sarawak dalam penerbitan bahan agama mereka bagi tujuan pendidikan, dan tidak terpakai di negeri-negeri lain.


Tuan Ibrahim nafi kenyataan seolah sokong keputusan pembebasan Zahid

BANGI, 18 Safar 1445H, Isnin – Timbalan Presiden PAS, Datuk Seri Tuan Ibrahim Tuan Man menegaskan tidak pernah mengeluarkan kenyataan yang membawa maksud menyokong keputusan pembebasan Timbalan Perdana Menteri, Datuk Seri Ahmad Zahid Hamidi hari ini.

Justeru, beliau menafikan sekeras-kerasnya kenyataan sebuah poster dan laporan laman blog MH Daily, mengaitkan keputusan Mahkamah Tinggi Kuala Lumpur ke atas 47 pertuduhan pecah amanah, rasuah dan pengubahan wang haram.

“Saya tidak pernah dihubungi oleh mana-mana pihak dan tidak pernah mengeluarkan kenyataan yang membawa maksud menyokong keputusan pembebasan Datuk Seri Ahmad Zahid Hamidi pada hari ini.

“Perlu ditegaskan bahawa menghormati keputusan mahkmah adalah berbeza dengan isu pendakwa raya yang tidak meneruskan pendakwaan,” katanya dalam kenyataan di Facebook, hari ini.

Sehubungan itu, Tuan Ibrahim menggesa pihak yang menularkan kenyataan berkenaan supaya segera menghentikan tindakan tersebut.

Terdahulu, poster dan laporan tular itu mendakwa bahawa PAS menggesa masyarakat supaya menghormati keputusan mahkamah membebaskan Ahmad Zahid daripada 47 pertuduhan membabitkan dana Yayasan Akalbudi.

Ini susulan keputusan Mahkamah Tinggi Kuala Lumpur melepas tanpa membebaskan Ahmad Zahid atas 47 pertuduhan pecah amanah, rasuah dan pengubahan wang haram membabitkan puluhan juta ringgit dana milik Yayasan Akalbudi, selepas 77 hari dibicarakan.

Hakim Datuk Collin Lawrence Sequerah memutuskan demikian selepas membenarkan permohonan Timbalan Pendakwa Raya, Datuk Mohd Dusuki Mokhtar yang memaklumkan bahawa Jabatan Peguam Negara ingin memberhentikan semua prosiding terhadap Ahmad Zahid pada peringkat ini.

Sebelum ini, Ahmad Zahid, 70, menghantar surat representasi setebal 200 muka surat kepada Jabatan Peguam Negara (AGC) sebagai asas pertimbangan agar pertuduhan terhadapnya digugurkan.

Surat representasi pertama dikemukakan pada Januari manakala kedua, dihantar kepada AGC dengan fakta dan bukti baharu, pada Februari.

Ahmad Zahid yang juga Presiden UMNO dibicarakan atas 47 pertuduhan iaitu lapan tuduhan rasuah, 12 pecah amanah dan 27 pengubahan wang haram membabitkan dana Yayasan Akalbudi.


Penangguhan aktiviti luar kelas hanya sementara

BANGI, 16 Syawal 1444H, Ahad – Penangguhan semua aktiviti di luar bilik darjah hanyalah bersifat sementara, bagi mengelakkan murid diserang strok haba ekoran keadaan cuaca panas.

Justeru, Menteri Pendidikan, Fadhlina Sidek mengulangi arahannya supaya semua sekolah di seluruh negara tidak menganjurkan aktiviti di luar bilik darjah, sehinnga keadaan cuaca benar-benar selamat untuk murid dan pelajar menjalankan program di luar kelas.

Beliau berkata, walaupun cuaca di negeri tertentu semakin baik, Kementerian Pendidikan (KPM) menjalankan pemantauan bersama Kementerian Kesihatan (KKM) dan Kementerian Sumber Asli, Alam Sekitar dan Perubahan Iklim (NRECC).

“Sebenarnya, kita juga sudah mengadakan sesi libat urus bersama seluruh Jabatan Pendidikan Negeri (JPN) dengan meminta dan memberikan panduan kepada mereka serta menasihatkan supaya tidak menganjurkan program atau aktiviti di luar kelas ketika cuaca panas.

“Jadi kita akan pantau dari semasa ke semasa dan sentiasa beri pedoman, garis panduan serta nasihat daripada kementerian berkaitan,” katanya seperti dilapor Berita Harian (BH), hari ini.

Fadhlina berkata, sehingga kini tiada sekolah ditutup memandangkan keadaan masih selamat dan kesiapsiagaan KPM berdepan isu terbabit.

“Kita sentiasa berjaga-jaga dalam hal ini, sebab itu kita minta minta tangguhkan sebentar sehingga cuaca kembali sedia kala dan pelajar kita boleh mengikuti pembelajaran di luar kelas dengan lebih selamat,” katanya.

Sebelum ini, KPM telah mengeluarkan pekeliling berhubung larangan sebarang aktiviti luar bagi mengelak serangan strok haba.

Pekeliling berkenaan berkuat kuasa serta-merta dan mesti dipatuhi semua guru besar serta pengetua sekolah di seluruh negara.

Katanya, larangan itu turut meliputi garis panduan baharu ditetapkan KPM selepas memberi kelonggaran pemakaian pakaian sukan sebelum ini.

Malah, KPM juga memberi kebenaran khas kepada murid, guru dan anggota kumpulan pelaksana di semua institusi pendidikan di bawahnya untuk memakai pakaian atau baju sukan yang sopan ketika cuaca panas, bagi mengelak sebarang komplikasi kepada kesihatan.

Pemakaian tali leher juga tidak diwajibkan bagi murid yang memakai pakaian seragam sekolah, termasuk membenarkan penutupan sekolah sekiranya cuaca panas berada pada tahap amaran 2 dengan suhu tertinggi melebihi 37 darjah Celsius selama tiga hari berturut-turut.